ЎзА - Экспорт ҳажми кўпаймоқда\n09.07.2018 20:40 Чоп этиш версияси\nЛойиҳанинг умумий қиймати 2,5 миллион АҚШ долларига тенг. Унинг 1 миллион доллари лойиҳа ташаббускорлари улуши бўлса, қолган қисми, яъни 1,5 миллион доллари – технологик ускуналар хариди банк томонидан имтиёзли кредит шаклида ажратилди. Бу тадбиркор учун корхонани ташкил этиш ва унинг фаолиятини самарали йўлга қўйишда жуда қўл келди.\n– Корхонамиз кийим-кечаклар учун мато ишлаб чиқаришга ихтисослашган, – дейди “Жасмин чой инвест” МЧЖ раҳбари Ойбек Тожибоев. – Ишчи-мутахассисларимиз иш бошлашдан олдин пойтахтдаги турдош корхоналарда ип-калавадан мато тўқийдиган замонавий ускуна ва дастгоҳларни бошқаришни ўргангани ишлаб чиқариш самарадорлигини оширишда муҳим аҳамият касб этмоқда.\nҲозирда корхонада 50 ишчи, муҳандис-техник ва бошқа мутахассислар меҳнат қилмоқда. Ишлаб чиқариш қуввати ошиши билан, яъни йил охирига қадар улар сонини яна 15 нафарга кўпайтириш режалаштирилган.\nТурли мезонларга кўра халқаро андозаларга тўла жавоб берадиган корхона маҳсулотига ташқи бозорда ҳам талаб юқори. Икки ой мобайнида ишлаб чиқарилган матонинг 100 минг АҚШ долларига тенг қисми Италия ва Литвага экспорт қилинди. Жамиятда йил охиригача экспорт ҳажмини 500 минг АҚШ долларига етказиш кўзда тутилган.\nЭркин Ёдгоров, Тоҳир Истатов (фото) ЎзА


Оила соғлом бўлса, жамият мустаҳкам - Hidoyat.uz\nАсосий саҳифа Мақолалар Оила соғлом бўлса, жамият мустаҳкам\nЧоп этилди Iyun 19, 2019 Оила соғлом бўлса, жамият мустаҳкамda fikr bildirishni o'chirish\nОила жамиятнинг асосидир. Унинг мустаҳкамлиги мамлакат қудратини юксалтиради. Шу боис оила институтига ҳар бир давлат ўзига хос тарзда ҳамда диний қадриятлардан келиб чиққан ҳолда эътибор қаратади. Юртимизда ҳам бу борада улкан саъй-ҳаракатлар амалга оширилмокда. Айтиш жоизки, ислом дини таълимотларида оилани ташкил этиш, унинг аъзолари ҳуқуқ ҳамда бурчлари, фарзандлар тарбияси каби муҳим масалалар кенг ва муфассал баён қилинган.\nАллоҳ таоло дунёдаги барча борлиқ нарсаларни жуфт-жуфт қилиб яратганига ишора қилиб бундай дейди: “Биз ҳар бир нарсани жуфт-жуфт қилиб яратдик. Шоядки, (бу нарсалар) сизларга эслатма бўлса” (“Зориёт” сураси, 49-оят). Пайғамбаримиз саллоллоҳу алайҳи васаллам бир ҳадиси шарифларида: “Никоҳли оила қуриш менинг суннатимдир. Ким менинг суннатимдан юз ўгирса, у менинг жамоатимдан эмас”, деганлар.\nШунга мувофиқ, динимиз таълимотларида никоҳ орқали уйланиш, оила қуриш, фарзандлар тарбиялашнинг қатъий тартиб ҳамда қоидалари мавжуд. Оилада тинчлик-хотиржамликни таъминлаш учун унинг ҳар бир аъзоси, аввало, эр ва хотин ўз масъулиятини тўлиқ ҳис қилиши ва бажариши лозим бўлади. Мўмин-мусулмонлар шу ҳақиқатни эътироф этган ҳолда турмуш қуриш, оила тебратиш ва фарзанд тарбияси каби муҳим ишларда диний ва миллий анъаналаримизга риоя қилиш билан бирга, мамлакатимизда оила ва никоҳ ҳақида амалда бўлган қонунларга ҳам қатъий риоя этишлари зарур.\nМаълумки, мамлакатимизда оналик ва болаликнинг ҳуқуқий, ижтимоий ҳимоясини таъминлаш, хотин-қизларнинг турмуш тарзини яхшилаш, жамият ҳаётида фаол иштирок этиши учун қулай шароитлар яратишнинг ҳуқуқий кафолатлари тизимли равишда такомиллаштириб борилмокда.\nЧунончи, Президентимизнинг 2019 йил 22 апрелдаги “Бола ҳуқуқлари кафолатлари-ни янада кучайтиришга оид қўшимча чора-тадбирлар тўғрисида”ги қарори ҳам мазкур йўналишдаги ишларнинг мантиқий давоми бўлди. Ушбу қарорга мувофиқ, 2019 йил 1 сентябрдан эркаклар ва аёллар учун никоҳ ёши ўн саккиз ёш этиб белгиланди. Айтиш жоизки, бугунги кунга қадар юртимизда оила қуришнинг энг кичик ёши йигитлар учун 18, қизлар учун 17 ёш эди.\nТаъкидлаш керакки, қиз балоғат ёшига тўлиб, жисмонан ва маънан камолот касб этса, шундан сўнг турмуш қурса, соғлом бола дунёга келади. У бахтиёр она бўлиб, фарзандини бағрига босса, нафақат ўзи, балки бутун бир оила, қавм-қариндош ҳам қувончга тўлади. Бу эса мустаҳкам оилалар пайдо бўлишига сабаб бўлади. Шу боис мамлакатимизда баркамол авлодни тарбиялашга алоҳида эътибор қаратилмокда. Хотин-қизлар соғлиғини асраш, она ва бола саломатлигини муҳофаза қилиш давлат сиёсати даражасига кўтарилгани бежиз эмас. Юртимизда ҳар бир қиз боланинг ҳали у она бўлмасиданоқ саломатлиги ҳақида қайғурилмокда.\nЮқорида зикр этиб ўтилган қарор билан 2019 йилнинг 1 сентябридан эркаклар ва аёллар учун никоҳ ёши тенглаштирилгани, яъни 18 ёш этиб белгилангани адолатли, ҳар томонлама пухта, келажагимизни ўйлаб қабул қилингани билан муҳим ва долзарб бўлди. Чунки ўтган вақт мобайнида халқимиз эрта турмуш қуришнинг салбий оқибатларини бошидан кечирди. Кўринадики, ушбу ўзгаришлар узлуксиз таълим тизимини жорий этиш, шунингдек, оналар ва болалар саломатлигини мустаҳкамлаш учун шароит яратиши билан янада аҳамиятлидир.\nФараз қилиб кўрайлик, қиз эндигина 16-17 ёшда. У аввал касб-ҳунар эгаллаши, илм-маърифатни, ҳаётни, жамиятни ўрганиши жоиз. Хўш, у ҳали ўсмир бўла туриб, бўлажак фарзандини қандай тарбиялайди? Аввало, ота-оналар, қолаверса, ёшлар ўзи ҳам турмуш қуриш ҳамда фарзандли бўлиш ҳақида чуқурроқ, кенгроқ ўйлашлари керак. Етуклик маълум муддатни талаб этади. Афсуски, эрта никоҳ қуриб, бир йил ўтар-ўтмас, арзимаган важлар билан ажрашамиз, дейдиганлар кам эмас замонамизда.\nБиз ўғил-қизларимизни маълум бир касбга йўналтириб, катта ҳаётга қадам қўйиш учун билим ва тажрибаларини бойитиб бориш зарурлиги борасида қайғуришимиз лозим.\nҲазрати Пайғамбаримиз саллоллоҳу алайҳи васаллам: “Фарзандларингизга сузиш ва камон отишни, қизларга ип йигиришни ўргатинглар”, деганлар. Демак, динимиз қизларнинг тикувчилик, тўқувчилик, пазандалик каби ўзларига мос ишлар билан шуғулланишларини тарғиб этади.\nРасулуллоҳ саллоллоҳу алайҳи васалламнинг оилани мустаҳкамлаш, хотин-қизлар-нинг ҳуқуқи, фарзандлар тарбиясидаги муҳим масалаларни ҳал қилиб беришдаги кўрсатмалари аввал ҳам, ҳозир ҳам, бундан кейин ҳам барчага ибрат бўлиб қолаверади.\nШу фикрни такрор ва такрор айтамиз: соғлом авлод учун соғлом оналар зарур. Аллоҳ таоло Қуръони каримда бундай дейди: “Оналар болаларини тўла икки йил эмизадилар. (Бу муддат) эмизишни камолига етказишни истовчилар учундир…” (Бақара сураси, 233-оят).\nДемак, она фарзандини сутдан чиқаргунча навбатдаги фарзандга ҳомилали бўлиб қолишидан ўзини сақлаши лозим. Бу эса фарзанднинг руҳан ва жисмонан соғлом ўсиб-улғайишининг зарур омилидир. Чунки эмизикли аёлнинг руҳий ва жисмоний ҳолати ҳам болага таъсир этмай қолмайди. Баъзи бир оилаларда фарзанд бир ёшга етмасидан иккинчи фарзанд туғилади. Натижада нафақат бола, балки она ҳам қийин аҳволга тушади.\nУшбу ҳақиқатни эътироф этган ҳолда, турмуш қуриш, оила тебратиш ва фарзанд тарбияси каби муҳим ишларда диний ва миллий қадриятларимизга амал қилиш билан бирга, амалдаги қонун-қоидаларга риоя этиш зарурдир.\nНадоматларким, бугун турмуш сабоқларини етарли даражада ўзлаштирмай оила қурган баъзи қизларнинг ҳаёти аянчли кечаётгани ота-оналар, маҳалла-кўйнинг бепарволиги туфайли, десак хато бўлмайди. Айни пайтда эрта никоҳ ва унинг салбий оқибатлари мамлакатимиз раҳбари эътиборида турибди. Шуни ҳам унутмаслик лозимки, қизларни бирор касб-ҳунарга йўналтирмасдан туриб, эрта турмушга бериш ҳам нохуш ташвиш.\nЭрта турмуш қурганлар, вояга етмаганларнинг аксарияти ё ота-онасининг қарамоғида яшайди ёки турмуши дарз кетади. Ёш қизларнинг турмушдан кейинги ҳаёти нисбатан оғир кечади. Эрта ҳомиладорлик, нимжон бола туғилиши, рўзғор юмушларидаги уқувсизлиги туфайли эшитадиган таънаю дашномлар охир-оқибатда, уларнинг тинкасини қуритиб қўяди. Натижада ёш оилалар ажрашиб, гўдаклар тирик етим, оналар сарсону саргардонликка юз тутади.\nЎзбекистон мусулмонлари идорасининг “Шаръий никоҳдан ўтиш одоблари” ҳақидаги фатвосида никоҳ маросими диёримизда қадимдан миллий ва диний удумлар асосида амалга ошириб келингани тасдиқланган. Шаръий никохдан ўтиш учун келин-куёвлардан талаб қилинадиган бир қанча шарт ва одоблар борки, уларни барча яхши билиб олиши зарур. Давлатимизнинг никоҳ, оила тўғрисида қабул қилган қарор ва қонунлари ҳам никоҳ шартларига қўшилган.\nНикоҳ ва оила масаласига ота-оналар доимо катта аҳамият беришлари даркор. Улар ўз фарзандлари ёш жиҳатидан оила қуришга тайёр эканига тўла қаноат ҳосил қилиб, сўнгра никохдан ўтказишлари шарт.\nЎрта мактабни тамомлаш, коллеж ёки лицейда бирон-бир касб-ҳунарни эгаллаш, ҳаёт деб аталмиш кенг қамровли майдонга тушиш олдида, турмуш ва оила кўникмаларини тасаввур қилиш учун қизларимизга бир муддат вақт керак бўлади, албатта.\nБир мезонга аҳамият бериш лозимки, балоғат ёши – камолот ёши дегани эмас. Ҳар иккисининг фарқини билиш жуда ҳам зарур. Қиз бола балоғат ёшига етиши мумкин, бироқ бу турмушга тайёр дегани эмас. Муқаддас динимиз нуқгаи назаридан қараганда, камолот ёшига етмаган қизни турмушга бериш ўринли эмас. Чунки камолотга етмаган қиз бола ҳали ҳаёт тарзини, турмуш кечиришни яхши тушунмайди. Ҳозирги кунда 16-17 яшар қиз қандай қилиб, оила ёки фарзанд тарбияси масаласида қийналмаслиги мумкин?! Қизларнинг балоғат ёши билан турмуш қуриш ёши бошқа-бошқа нарса экани бугунги кунда ўз исботини топмокда.\nБунинг устига, ҳозирги давр талаби бутунлай бошқача. Ёшлар мажбурий ўрта таълим босқичларини босиб ўтишлари шарт. Зеро, динимиз таълимотларига кўра, илм олиш ҳар бир аёл зотига фарздир. Борди-ю, шундан олдин турмуш қурса, ўқиш чала, оила юмушлари ҳам, уй бекалиги ва бошқа барча ишлар ҳам кемтик бажарилишига йўл очилади. Ислом дини хотин-қизларнинг илм ва маърифат эгаллашига, муҳим ҳаётий маълумотларни билишига даъват этади. Хусусан, Пайғамбаримиз соллаллоҳу алайҳи вассалламнинг “Илм талаб қилиш барча мусулмон эркак ва аёлга фарздир”, деганларини зинҳор ёддан чиқармайлик(Имом Бухорий ривояти).\nҲазрати Пайғамбаримиз саллоллоҳу алайҳи васаллам ҳадиси шарифларида: “Аёллар эркакларнинг бир бўлагидир”, деб таъкидлайдилар, шунга биноан, аёл жамиятнинг бир бўлаги, у ҳаётда ўз ўрнига эга бўлишга, илм олишга, касб-кор қилишга ҳақлидир. Бинобарин, сиёсий-ижтимоий, умуман, ҳаётимизнинг барча жабҳасида хотин-қизларнинг ўрни тобора юксалиб бормоқда, улар жамиятимиз тараққиётига муносиб улуш қўшмокдалар.\nВоқеан, ёш қизларимиз муносиб она, эътирофга лойиқ оила бекаси бўлишлари учун инсоний масъулиятимизни чуқур англаган ҳолда иш тутмоғимиз айни ҳақиқатдир. Катта ҳаёт мактаби саналмиш оила қўрғонининг азиз ва муҳтарам бекаларига айланишларига кўмаклашмоқ барчанинг, хусусан, ота-оналарнинг муҳим бурчи ва вазифасидир. Соғлом она – соғлом фарзанд тушунчасини ҳаётга татбиқ этиш орқали жамиятимизда баркамол фарзандларнинг дунёга келиши нақадар аҳамиятли эканини англашимиз лозим. Қизларимиз турмушга чиққунларига қадар оила, фарзанд тарбияси, эр ва қайнона-қайнота олдидаги бурч-вазифаларини тушуниб етмоқлари нур устига нур.\nШунда жамиятимиз янада жипс, аҳил, оилаларимиз тинч-тотувлигига асло путур етмай-ди. Асосийси, оила аталмиш муқаддас даргоҳнинг энг тотли неъматлари – фарзандларимиз соғлом ва бақувват, кўрганда кўз қувнайдиган, ота-онаси, дину диёнати, Ватани хизматига камарбаста инсонлар сифатида камол топади.


Ўзбекистон Савдо-саноат палатаси - Интерактив хизматлар\nВенгрия билан ахборот технологиялари, инновация ва кластер йўналишида ҳамкорлик алоқалари кенгаймоқда\nҲурматли тадбиркорлар! Савдо-саноат палатасининг жорий йилнинг 3 чораги мобайнида амалга оширилган ишлари ва эришилган натижалар ҳисоботи шакллантирилди.\nТовар белгиларини (Брендни) халқаро рўйхатдан ўтказиш масалалари мавзусида вебинар ўтказилади\nТовар белгиларини (Брендни) ривожлантириш истиқболлари мавзусида вебинар ўтказилди\nБизнес план тайёрлаш\nУшбу хизмат кўзланган инвестиция лойиҳаси учун бизнес план ва инвестиция таклифи тайёрлашда тадбиркорларга кўмак беришни кўзда тутади. Шу билан бир қаторда, тадбиркор ушбу хизматдан ҳужжат тайёрлаш жараёнида, яъни кредит олиш ёки кредит муассасаларидан молиявий кўмак олишда фойдаланишлари мумкин. Бизнес план тузишда тадбиркорларга кўмак бериш нафақат вақтни тежаш, балки керакли бизнес лойиҳалар нусхаларини олишларида, шунингдек савдо банклари талабларига мос келадиган лойиҳавий ҳужжатлар тайёрлашда имкон беради.\nЗамонавий мини-технологиялар ва хорижий инвестицияларни жалб этиш бўлими\nМурожаат учун маълумотлар\nИш телефон: 150-60-06\nМини технологиялар, ускуналар ва уларни хорижий мамлакатлардан жалб этиш\nТадбиркорлик субъектлари ишлаб чиқаришни ташкил этиш учун кўпинча керакли ускуналар ёки мини-технологиялар излайдилар. Кичик бизнесда унча катта бўлмаган ишлаб чиқаришни амалга ошириш учун мини технологиялар ва қулай кичик ускуналардан фойдаланишади. Тадбиркорлик субъектлари учун иқтисодиётнинг турли соҳаларида қўлланиладиган мамлакатимизда ва хорижда ишлаб чиқарилган мини технологиялар ва ускуналарни кенг ассортименти таклиф этилади.\nУскуналар каталогини кўриш\nТижорат банкларидаги мавжуд хорижий кредит линиялар\nТадбиркорлик субъектлари фаолиятларини ривожлантириш, ишлаб чиқаришни ташкил этиш учун кўпинча керакли ускуналар ёки мини-технологияларни харид қилиш мақсадида тижорат банклари таклиф этаётган хорижий кредит линиялар ҳисобига харид қилишни истайдилар. Тадбиркорлик субъектлари учун республикамизда фаолият кўрсатаётган тижорат банкларидаги мавжуд кредит линиялар тўғрисидаги маълумотлар таклиф этилади.\nТижорат банкларидаги мавжуд кредит линиялар тўғрисидаги маълумотлар\nМасъул бўлим Замонавий мини-технологиялар ва хорижий инвестицияларни жалб этиш бўлими\nМасъул шахс Рыжиченко Олег\nМурожаат учун маълумотлар Иш телефон: 150-60-06\nЗарур ҳолатларда тадбиркорлик субъектлари суғурта хизматидан фойдаланиш учун Савдо-саноат палатасининг Ахборот коммуникацион марказига ёки ҳудудий бўлимларига мурожаат қилишлари мумкин. Бу ҳолатда қуйидаги ҳужжатларни тақдим этиш талаб қилинади:\n— Шартнома имзолаш;\n— Суғурта бадалини тўлаш ва сўнгра суғурта полисини олиш.\nУшбу хизматдан электрон шаклда хам фойдаланиш мумкин.\nМасъул бўлим Ахборот ва иш маслахат бўлими\nМасъул шахс Хамроев Бобур\nБугалтерия ҳисобини олиб бориш (аутсорсинг)\nТадбиркорлик субъектининг бугалтерия ҳисобини тўлиқ олиб бориш олиб бориш. Ушбу хизмат муҳлатли (муҳлатсиз) шартнома асосида ҳужжатлар тадбиркорлик субъектлари томонидан ҳар ой тақдим этиш асосида тақдим этилади. Хизмат пуллик ҳисобланади. Шу билан бирга хизмат солиқ, молиявий ва статистик ҳисоботларни ўз вақтида аутсорсер томонидан тайёрлаш ва топширишни ҳам ўз ичига олади.\nМасъул бўлим Молия, ҳисоб ва ҳисобот бўлими\nМасъул шахс Холбоев Бахтиер\nМурожаат учун маълумотлар Иш телефон: 239-42-99\nБухгалтерлик ҳисобини тиклаш\nХизмат ўз ичига тадбиркорлик субъектларининг фаолиятидан келиб чиққан ҳолда тақдим этилган бирламчи ҳужжатлар, актлар, ўтган йиллар ҳисоботлари ва бошқа ҳужжатлар асосида бухгалтерлик ҳисобини тиклашни олади, шунингдек ҳисобот сиёсатини ишлаб чиқади. Хизмат бир марталик ҳисобланади, пуллик хизматлар рўйҳатига киради ва шартномага асосан хизмат кўрсатилади. Ушбу хизматни сифатли ва ўз вақтида бажариш учун тадбиркорлик субъектидан таъсис этилган ва бошқа ҳужжатларни тақдим этиши сўралади.\nМасъул шахс Холбоев Бахтиёр\nЭлектрон ҳисоботларни солиқ ва статистик органларга топшириш\nХизмат ускуналар ва тузилмавий бирикмалар дастурий таъминоти орқали фойдаланилган ва олдинлан тайёрланган электрон ҳисоботларни топширишни ўз ичига олади. Хизмат бир марталик ҳисобланади ва тузилган шартнома асосида пулли равишда кўрсатилади.\nМолия, ҳисоб ва ҳисобот бўлими\nМасъул шахс Холбоев Бахтиер.\nБухгалтерия ҳисоби ва ҳисоботлар бўйича консалтинг хизматлари\nТадбиркорлик субъектларининг фаолияти давомида юзага келадиган муаммолар бўйича маслаҳатлар бериш ҳамда Бухгальтерия ҳисобининг миллий стандартлари операцияларга мувофиқ ва солиққа тортишнинг оптимал танловини танлашда консультация хизматларини ўз ичига олади. Ушбу хизмат пуллик ҳисобланади ва тузилган шартнома асосида қўлланилади.\nМурожаат учун маълумотлар Рабочий телефон: 239-42-99\nХорижий ҳамкорларга виза олишда амалий ёрдам кўрсатилади\nСавдо-саноат палатаси таклифи билан келган чет эллик ҳамкорларни Ўзбекистон Республикасига киришига виза олишда амалий кўмак бериш, шунингдек кириш визаси муддати тугаши билан муддатни чўзишни расмийлаштириш.\nХорижий мамлакатлар палаталари билан ҳамкорликни ривожлантириш бўлими.\nМасъул шахс Ишанова Нигора\nТадбиркорлар учун малака ошириш курсларини ташкил қилиш\nУшбу хизмат ташкилот ва муассасалар мутахасислари ва якка тадбиркорлар учун малака ошириш курсларини (тематик мукаммалик)\n— Элементар бухгалтерия;\n— Бухгалтерлик ҳисоби ва давлат органларига on-line ҳисоботларни тақдим этиш;\nБаҳслар ва муаммоларни ҳал қилишда ҳамкорлик муносабатларини ривожлантириш ;\nташкил қилишни ўз ичига олади.\n— Медиация жараёни:\n— Меҳнатни муҳофаза қилиш;\n— Корпоратив бошқарув;\n— Касбий инглиз тили.\nБуюуртмачи индивидуал талабларига кўра ССП бошқа йўналишларда ҳам малака ошириш курсларини ташкил қилишга тайёрдир.\nМасъул бўлим Бизнес ва тадбиркорликни ривожлантириш истиқболлари бўлими\nИкки томонлама программалар ва хорижий ҳамкорлар таклифи бўйича тадбиркорлар учун сафарлар ва стажировкалар ташкил этиш\nУшбу хизмат икки томонлама программалар ва хорижий ҳамкорлар таклифи бўйича тадбиркорлар учун сафарлар ва стажировкалар ташкил этишни ўз ичига олади (ташкилот ва муассасалар мутахасислари ва якка тадбиркорлар учун малака ошириш курслари).\nБаъзи фаолият турлари борки, улар қонунда кўрсатилган талабларга жавоб бериши керак ва бундай фаолият турларини лицензия олмасдан туриб амалга ошириб бўлмайди.\nКеракли фаолият соҳасида лицензия олиш – бу қонунчиликда кўрсатилган талабларга мос равишда тайёргарликни талаб қилувчи, лцензия берувчи органнинг текшикувларига жавоб берувчи ва мувофиқ қарор чиқаришни талаб этувчи комплекс жараёндир. Шунинг учун лицензия берувчи органдан рад жавобини олмаслик учун бизнес ташкил қилишнинг биринчи этапидаёқ мутахассислар билан маслаҳатлашиш, уларга ҳужжат тайёрлаш ва расмийлаштириш жараёнини ишониб топшириш керак.\nМасъул бўлим Юридик экспертиза ва тадбиркорларни ҳуқуқий қўллаб қувватлаш бўлими\nМасъул шахс Абдухафизов Умид\nЕр участкаси ажратиш\nУшбу хизматда ер участкасига эга бўлишда битимнинг “тозалигига” эътибор бериш керак: қонун татбиқ этган ҳужжатларни кўриб чиқиш, мулк ҳуқуқининг бошқа бировга ўтишни ҳуқуқий асослаб бериш ва ҳужжатларни расмийлаштиришнинг тўғри эканлигини текшириш лозим. Муаммонинг нозиқ қирраларини тасвирлашнинг иложи йоқ, чунки ҳар бир келишув индивидуал характерга эга.\nАрхитектура-смета ҳужжатларини расмийлаштириш\nЛойиҳа кандай босқичда эканлигига кўра смета пакети ҳам ўзгаради. Ушбу хизматда биз тадбиркорларга талабларга мос келадиган Архитектура-смета ҳужжатларини расмийлаштиришда амалий ёрдам кўрсатамиз.\nҲуқуқий хизматлар. Даъво аризаларини киритиш\nСавдо-саноат палатаси даъво аризалари, шунингдек Ўзбекистон Республикаси хўжалик судларига дебиторлик қарзларини ундириш учун даъво аризаларини ёзиш бўйича ҳуқуқий хизматлар кўрсатади. Бугунги кунда судга мурожаат қилиш томонлар ўртасида баҳсларни ҳал қилиш ва қарзларни қайтаришнинг самарали ва баъзида ягона йўли ҳисобланади. Иқтисодий судга даъво аризаси ёзишдан олдин қуйидаги ҳолатларни ўрганиб чиқиш керак:\nБиринчидан, қарздорликни ундиришда даъво тақдим этиш учун даъво муддати ўтиб кетмаганми?\nИккинчидан, Қарздорга мажбурий тарзда шикоятни жўнатиш керакми?\nУчинчидан, буйруқ ҳолатида қарздорликни ундириш мумкинми?\nЮридик экспертиза ва тадбиркорларни ҳуқуқий қўллаб қувватлаш бўлими\nИш телефон: 150-60-05\nРАҲБАРИЯТ ҚАБУЛИГА ЁЗИЛИШ\n""Раҳбарият қабулига ёзилиш" хизмати фуқароларга онлайн тарзда раҳбар қабулига ёзилиш имкониятини беради.\nХизматга Ўтиш Хизмат ҳақида батафсил РЕГЛАМЕНТ\nЭндиликда Савдо-саноат палатасига аъзо бўлиш янада осон ва қулайлаштирилди. Палатанинг веб сайтида сизга қулай бўлган вақтда онлайн ариза топшириш имконияти пайдо бўлди.\nОнлайн аризани тўлдириб юборинг ва биз Сиз билан қисқа муддат ичида боғланамиз. Шунингдек, Палата аъзолигига кириш шартлари тўғрисида сизни қизиқтираётган саволларга Палатанинг малакали ходимларидан тўлиқ жавоб олишингиз мумкин бўлади.\nМИНИ-ТЕХНОЛОГИЯ ВА АСБОБ-УСКУНАЛАРНИ ИЗЛАШ УЧУН АРИЗА\nЎзбекистон Савдо-саноат палатаси маҳаллий тадбиркорлик субъектларига мини-технология ва асбоб-ускуналарни излаш ва жалб этишда кўмак бериб келмоқда. Бунда Савдо-саноат палатасининг хизматларидан фойдаланиш учун тадбиркорлик субъектлари қуйида тақдим этилган ариза шаклини тўлдиришлари керак бўлади ва мазкур ариза Палатанинг Замонавий мини-технологиялар ва хорижий инвестицияларни жалб этиш бўлимига кўриб чиқиш учун келиб тушади.\nТалаб қилинаётган асбоб-ускуна ва технологияларни Палата томонидан излаб топиш хизматини осонлаштириш мақсадида аризада сўралган маълумотлар иложи борича тўлиқ киритилиши лозим. Савдо-саноат палатаси талаб қилинган асбоб-ускуна ва технологиялар тўғрисидаги сўров хатини тегишли саноат тармоғи бўйича хорижий ва маҳаллий асбоб-ускуна ва технологияларни етказиб берувчи корхоналарга юборишни ташкил этади.\nАризани кўриб чиқиш натижаси бўйича Замонавий мини-технологиялар ва хорижий инвестицияларни жалб этиш бўлими аризани юборган тадбиркорлик субъектларига асбоб-ускуна етказиб берувчи корхоналарнинг алоқа маълумотларини тақдим этади. Сўралаётган асбоб-ускуна ёки технологиянинг мураккаблиги ва сонига ёки талаб қилинган асбоб-ускунани етказиб берувчи корхонанинг мавжудлигига қараб тадбиркорлик субъектларининг талабномалари 10 иш кунидан 1 ойгача муддатда кўриб чиқилиши мумкин.\nХизматга Ўтиш Хизмат ҳақида батафсилРЕГЛАМЕНТ\nТИЖОРАТ ТАКЛИФИНИ ЮБОРИШ УЧУН АРИЗА\nСавдо-саноат палатаси маҳаллий тадбиркорлик субъектларининг маҳсулотларини хорижий мамлакатларга экспорт қилишига амалий кўмак бериш хизматини кўрсатади.\nТадбиркорлик субъектлари мазкур хизматдан фойдаланиши учун қуйида келтирилаётган шаклдаги тижорат таклифини тўлдиришлари лозим бўлади. Ўз навбатида тўлдирилган тижорат таклифлари Экспортга кўмаклашиш, савдо-саноат кўразмалари ва ярмаркаларни ташкил этиш бўлими томонидан кўриб чиқилади. Шунингдек, хорижий ҳамкорларни излаш ва уларга маҳсулотни сотишда қулайлаштириш мақсадида қуйидаги шаклдаги барча майдонларни тўлдириш керак бўлади.\nЎз навбатида тижорат таклифини тижорат тармоқларига, улгуржи савдо билан ва импорт билан шуғулланадиган хорижий корхоналарга етказиш мақсадида Савдо-саноат палатаси томонидан хорижий мамлакатлардаги ҳамкорларига тегишли мурожаат юборилади.\nТижорат таклифини кўриб чиқиш натижасида хорижий корхоналардан қизиқиш билдирилган тақдирда Экспортга кўмаклашиш, савдо-саноат кўразмалари ва ярмаркаларни ташкил этиш бўлими томонидан тижорат таклифи билан мурожаат этган тадбиркорлик субъектига ушбу корхоналарнинг маълумотлари истиқболда улар билан маҳсулотларни етказиш бўйича музокаралар олиб бориш учун берилади.\nТижорат таклифи унда кўрсатилган маҳсулот ва мақсадли экспорт бозорлар бўйича ўрганилишини инобатга олиб, 1 ойдан 3 ойгача бўлган муддатда кўриб чиқилади.\nЭЛЕКТРОН ТАРҚАТИЛАДИГАН ТУРЛИ МАЪЛУМОТЛАРГА ОБУНА БЎЛИШ УЧУН АРИЗА\nЭЛЕКТРОН ТАРҚАТИЛАДИГАН ТУРЛИ МАЪЛУМОТЛАРГА ОБУНА БЎЛИШ УЧУН АРИЗА\nМазкур хизматдан фойдаланиш орқали тадбиркорлар мунтазам равишда қуйидаги маълумотлардан бохабар бўлиб боради:\nРеспубликамизда бўлаётган кўргазмалар, тадбирлар, конференциялар;\nХорижда бўлаётган кўргазмалар, тадбирлар, конференциялар;\nМаҳаллий компанияларнинг ҳамкорлик бўйича таклифлари ва улар томонидан ишлаб чиқарилаётган маҳсулотлари бўйича тижорат таклифлари ва бошқалар;\nХорижий компанияларнинг ҳамкорлик бўйича таклифлари ва улар томонидан ишлаб чиқарилаётган маҳсулотлари бўйича тижорат таклифлари ва бошқалар;\nЯнги қабул қилинган норматив-ҳуқуқий ҳужжатлар;\nҚабул қилиниши режалаштирилаётган норматив-ҳуқуқий ҳужжатларнинг лойиҳаси (таклиф бериш учун);\nВа бошқа фойдали ва фаолиятига тегишли бўлган маълумотлар.\nУшбу маълумотлар Савдо-саноат палатаси томонидан электрон почта орқали юборилади.\nМазкур хизмат фақат тадбиркорлик субъектларига кўрсатилади.\nАризани кўриб чиқиш муддати - уч кун.\nТАДБИРКОРЛИК ФАОЛИЯТИ СУБЪЕКТЛАРИ УЧУН СЎРОВНОМА\nСизнинг фаолиятингиз ва ундаги мавжуд муаммоли масалаларни тўлиқ ўрганиш ҳамда уларга ваколатимиз доирасида амалий кўмак бериш мақсадида Сиздан ҳаволага биноан Сўровнома бандларини тўлиқ тўлдиришингизни сўраймиз. Сўровнома натижалари Ўзбекистон Республикасининг “Жисмоний ва юридик шахслар мурожаатлари тўғрисида”ги Қонунида белгиланган тартибга асосан кўриб чиқилади.\nТЕКШИРУВЛАР БЎЙИЧА ЧЕК-ЛИСТ\nТекширувлар бўйича ЧЕК-ЛИСТ ни тўлдиринг ва Ҳуқуқларингиз муҳофазасига оид ёрдам олиш учун бизга юборинг.\nМАҲАЛЛИЙЛАШТИРИШ УЧУН АРИЗА\nЛойихани маҳаллийлаштириш дастурига киритиш ҳақида дастлабки ариза.\nХизматга ўтиш хизмат ҳақида батафсил\nМазкур қисмда Ўзбекистон Савдо-саноат палатаси фаолиятига доир маълумотлар “Интернет” тармоғида “Очиқ маълумотлар” шаклида жойлаштирилади.\nОчиқ маълумотлар – кўп маротаба, еркин ва бепул фойдаланиш мақсадида машинада ўқиладиган форматда Интернет тармоғида жойлаштирилган давлат ва хўжалик бошқаруви органлари, маҳаллий давлат ҳокимияти органларининг фаолияти тўғрисидаги ахборот.\nОчиқ маълумотларни жойлаштириш Ўзбекистон Республикаси Вазирлар Маҳкамасининг 7-август 2015-йилдаги 232-сонли “Очиқ маълумотлар тақдим етилиши ҳисобга олинган ҳолда Интернет тармоғида Ўзбекистон Республикасининг Ҳукумат порталини янада такомиллаштириш чоратадбирлари тўғрисида”ги Қарорини ҳаётга тадбиқ етиш доирасида амалга оширилмоқда.\nОчиқ маълумотлардан фойдаланганда фойдаланувчи қуйидагиларга ҳақлидир:\n• очиқ маълумотларни қайта тиклаш, улардан нусха олиш, еълон қилиш ва узатиш;\n•очиқ маълумотлардан еркин, муддациз, бепул ва фойдаланиш ҳудудини чекламасдан фойдаланиш (шу жумладан такроран);\n• очиқ маълумотларни тарқатиш ва қайтадан гуруҳлаш;\n•очиқ маълумотларни мослаштириш, ўзгартириш, бир шаклдан бошқа шаклга айлантириш ва/ёки улар тўпламларидан ахборотни чиқариб олиш;\nочиқ маълумотлардан тижорат мақсадларида, шу жумладан турли хилдаги дастурий маҳсулотлар ва иловаларни яратиш учун фойдаланиш.\nОчиқ маълумотлардан фойдаланганда қуйидаги шартларга амал қилиниши шарт:\n• очиқ маълумотлардан фақат қонун ҳужжатларига зид келмайдиган мақсадларда фойдаланиш;\n• очиқ маълумотлардан фойдаланишда уларни бузиб талқин етмаётганлигига ишонч ҳосил қилиш;\n• очиқ маълумотлардан фойдаланишда ахборот манбаига ҳаволани сақлаш.\nФойдаланувчи томонидан маълумотлардан фойдаланиш шартларига риоя етилмаган ҳолатларда фойдаланувчи қонун ҳужжатларида белгиланган тартибда ноқонуний хатти-ҳаракатлари учун жавобгар ҳисобланади.\nССП очиқ маълумотлари рўйхати\n1 Ўзбекистон Савдо-саноат палатаси раҳбарияти билан боғланиш ва қабул кунлари cvv xml json\n2 Ўзбекистон Савдо-саноат палатаси қошидаги унитар ташкилотлар ҳақида маълумот cvv xml json\n3 Ўзбекистон Савдо-саноат палатасига аъзо бўлган тадбиркорлик субъектлари ҳақида маълумот (2016 йил 1 ярим йиллик) cvv xml json\n4 O'zbekiston Savdo-sanoat palatasiga a'zo bo'lgan tadbirkorlik subyektlari haqida ma'lumot (2016 yil 1 yarim yillik cvv xml json\n5 Ўзбекистан Савдо-саноат палатасидаги мавжуд бўш иш ўринлари cvv xml json\n6 Ўзбекистан Савдо-саноат палатаси ахборот-маслаҳат ва бизнес марказлари томонидан тадбиркорлик subyektlariga ko'rsatilgan hizmatlar soni субъектларига кўрсатилган ҳизматлар сони cvv xml json\n7 Тадбиркорлик субъектлари фаолиятини текширишда Ўзбекистан Савдо-саноат палатаси ҳодимларининг қатнашганлари сони cvv xml json


ЕАЭС Мишустин: Ўзбекистон кузатувчи мақоми ҳақида\n“Ўзбекистон ва Куба кузатувчи-давлат мақомларидан кенг фойдаланмоқда. Улар ЕОИИ комиссияси билан ўзаро ҳамкорликни сезиларли даражада фаоллаштирди”, - деди Мишустин\nТОШКЕНТ, 2 дек — Sputnik. Россия бош вазири Михаил Мишустин Евроосиё иқтисодий иттифоқи (ЕОИИ)нинг аъзолари ва шериклари учун салоҳиятни баҳолади.ЕОИИ халқаро майдонда ўз нуфузини фаол оширмоқда. Ташкилот ҳамкорларга таклиф қиладиган нарсаси бор. Иқтисодий бирлашманинг умумий салоҳияти кенг кўламли масалаларни муҳокама қилиш имконини беради, - деди бош вазир.Айни вақтда Миср, Исроил ва Ҳиндистон билан савдони эркинлаштириш бўйича музокаралар олиб борилмоқда. Мишустин ЕОИИда кузатувчи-давлат мақомини олган Ўзбекистон ҳақида алоҳида тўхталиб ўтди.Буларнинг барчаси ЕОИИга ўсиш ва ривожланиш учун қўшимча истиқболларни беради.Бош вазир йил якунлари ҳақида гапирар экан, иттифоқ учун йил яхши кўрсаткичлар билан якунланаётганини алоҳида таъкидлади.Унинг сўзларига кўра, интеграция жараёнларида эришилган темпни сақлаб қолиш ва янги муваффақиятларга эришиш учун мувофиқлаштирилган ҳаракатлар зарур."Товарлар, хизматлар, инвестициялар ва ишчи кучи ҳаракати йўлидаги тўсиқларни бартараф этиш орқали биз турли соҳаларда қўшма ташаббуслар учун янги имкониятлар яратмоқдамиз", - деб таъкидлади Мишустин.Айни вақтда ЕОИИ аъзолари - Россия, Қозоғистон, Қирғизистон, Беларус ва Арманистон. Кузатувчи-давлатлар – Ўзбекистон, Молдова, Куба.Ўзбекистон барча очиқ тадбирларда ва муҳокамаларда иштирок этиш имкониятига эга, бу эса бу иттифоққа кейинги интеграция тўғрисида якуний қарор қабул қилишга имкон беради.\nўзбекистон, еоии, ўзбекистон ва еоии – интеграция истиқболлари, михаил мишустин\n14:52 02.12.2021 (янгиланди: 19:12 10.12.2021)\n© Sputnik / Александр Астафьев / Фотобанкка ўтишПредседатель правительства РФ М. Мишустин принял участие в работе II Евразийского конгресса\nМишустин ЕОИИ билан ҳамкорлик қилишдан Ўзбекистон учун фойдани баҳолади.\nТОШКЕНТ, 2 дек — Sputnik. Россия бош вазири Михаил Мишустин Евроосиё иқтисодий иттифоқи (ЕОИИ)нинг аъзолари ва шериклари учун салоҳиятни баҳолади.\nАрипов ва Мишустин Ўзбекистон ва ЕОИИ ўртасидаги ҳамкорликни кенгайтиришни муҳокама қилди\n30 Ноябр 2021, 16:08\nЕОИИ халқаро майдонда ўз нуфузини фаол оширмоқда. Ташкилот ҳамкорларга таклиф қиладиган нарсаси бор. Иқтисодий бирлашманинг умумий салоҳияти кенг кўламли масалаларни муҳокама қилиш имконини беради, - деди бош вазир.\n“Вьетнам, Эрон, Сингапур, Сербия билан олтита эркин савдо тўғрисида келишувимиз ва Хитой билан иккита шартномамиз бор”, - деди Мишустин II Евроосиё конгрессида.\nАйни вақтда Миср, Исроил ва Ҳиндистон билан савдони эркинлаштириш бўйича музокаралар олиб борилмоқда. Мишустин ЕОИИда кузатувчи-давлат мақомини олган Ўзбекистон ҳақида алоҳида тўхталиб ўтди.\n“Ўзбекистон ва Куба кузатувчи-давлат мақомларидан кенг фойдаланмоқда. Улар Евроосиё иқтисодий комиссияси билан ўзаро ҳамкорликни сезиларли даражада фаоллаштирди ва савдо-иқтисодий муносабатларни чуқурлаштириш учун янги имкониятлар олди”, - деб қўшимча қилди Россия бош вазири.\nБуларнинг барчаси ЕОИИга ўсиш ва ривожланиш учун қўшимча истиқболларни беради.\nЕОИИ етакчилари йиғилиши 10 декабрда ўтказилиши мумкин\n25 Ноябр 2021, 15:09\nБош вазир йил якунлари ҳақида гапирар экан, иттифоқ учун йил яхши кўрсаткичлар билан якунланаётганини алоҳида таъкидлади.\n"”Бешлик” давлатлар коронавирус тарқалиши оқибатларини енгиб ўтмоқда. Биз йилни пандемиядан олдинги даражадан ошган яхши кўрсаткичлар билан якунламоқдамиз. Евроосиё тараққиёт банки ҳисоб-китобига кўра, жорий йилда ЕОИИ ялпи ички маҳсулоти 4 фоизга ўсади”, - деди Мишустин.\nУнинг сўзларига кўра, интеграция жараёнларида эришилган темпни сақлаб қолиш ва янги муваффақиятларга эришиш учун мувофиқлаштирилган ҳаракатлар зарур.\n"Товарлар, хизматлар, инвестициялар ва ишчи кучи ҳаракати йўлидаги тўсиқларни бартараф этиш орқали биз турли соҳаларда қўшма ташаббуслар учун янги имкониятлар яратмоқдамиз", - деб таъкидлади Мишустин.\nАйни вақтда ЕОИИ аъзолари - Россия, Қозоғистон, Қирғизистон, Беларус ва Арманистон. Кузатувчи-давлатлар – Ўзбекистон, Молдова, Куба.\nЎзбекистон барча очиқ тадбирларда ва муҳокамаларда иштирок этиш имкониятига эга, бу эса бу иттифоққа кейинги интеграция тўғрисида якуний қарор қабул қилишга имкон беради.


Бепарволик иллатидан сақланинг! – .:: Xadicha.uz\nҲар бир юртда тинчлик ва осойишталик ҳукм сурар экан, ўша юртда тараққиёт бўлади. Бизнинг эришаётган ютуқларимиз замирида ҳам ана шу тинчлик-осойишталик ётади. Агар истиқлолнинг ўтган даврига назар ташласак, юртимизнинг ҳар бир гўшаси, ҳатто энг чекка ҳудудларда ҳам катта ўзгаришлар рўй берганига гувоҳ бўламиз. Юртимиздаги хотиржамлик ва барқарорлик туфайли хонадонларда тўю-томошалар, байраму шодиёналар бўлмоқда. Бу неъматларга чин маънода шукрона келтириш ва уларнинг қадрига етиш керак.\nЮртимиз йилдан йилга обод бўлиб, халқимиз фаровонлиги йил сайин ортиб бормоқда. Демак, биз бунга жавобан кеча-ю кундуз бу неъматларнинг шукронасини адо этиб бормоғимиз лозим бўлади. Пайғамбаримиз (с.а.в.) ҳадисларининг бирида марҳамат қилиб: “Аллоҳ таоло бандага каттами, кичикми бир неъмат берса ва банда унинг шукронаси учун “Аллоҳга ҳамд бўлсин” деса, шунда у ўша неъматдан ҳам афзалроқ нарсага эришган бўлади”, – деганлар.\nИслом динида тинчликни улуғлаш комил мўминликнинг муҳим белгиларидан бири ҳисобланади. Тинчликни қадрлаш, осойишта ҳаёт учун шукроналик, уни сақлаб қолиш ва мустаҳкамлашнинг зарурий шарти ҳисобланади. Ислом таълимотида масаланинг бу жиҳатига ҳам алоҳида эътибор берилган. Хусусан, Қуръони каримда инсонларга неъмат берилса ношукрчилик қилишлари тўғрисида оятлар келган.\nШу ўринда биринчи Президентимизнинг “Юксак маънавият – енгилмас куч” асарларидаги ушбу қимматбаҳо фикрларни келтириш ўринлидир: “Азалдан маълумки, бепарво одам душмандан ҳам хавфлироқдир. Чунки душманнинг кимлиги, асл қиёфаси сиз учун олдиндан маълум бўлади. Бироқ лоқайд ва бепарво одамнинг қиёфасини бирданига билиб бўлмайди. Шунинг учун у ичингизда юриб, сизга қарши тиш қайрайдиган душманлар учун имконият яратиб беради.\nМашҳур файласуфлардан бири ана шу ҳаётий ҳақиқатни чуқур таҳлил этиб, қуйидаги ҳаққоний фикрларни баён қилган: “Душманлардан қўрқма – нари борса, улар сени ўлдириши мумкин. Дўстлардан қўрқма – нари борса, улар сенга хиёнат қилиши мумкин. Бефарқ одамлардан қўрқ – улар сени ўлдирмайди ҳам, сотмайди ҳам, фақат уларнинг жим ва бепарво қараб туриши туфайли ер юзида хиёнат ва қотилликлар содир бўлаверади”.\nУлуғ бобомиз Алишер Навоийнинг ушбу фикрларини келтириб ўтиш ҳам ўринлидир: “Дўстлар фикридан ва душманлар макридин бепарволиғ жоиз эрмас ва бу иш надоматдин ўзга натижа бермас”,\nМевага мағз ўлса бўлур пўст ҳам,\nКимсага ҳам душман эрур дўст ҳам.\nБизнинг динимиз муқаддас Ислом дини ўз номи билан тинчлик динидир. Унинг таълимотидаги асосий даъват инсонларни тинчликка чақириш, Ер юзида осойишта ҳаёт ўрнатиш, кишиларни бир-бирига меҳр-мурувватли бўлишга, дини, миллати, ирқидан қатъий назар, ўзаро иззат-ҳурмат кўрсатишга, бепарво ва лоқайд бўлмасликка чорлашдир. Бир ҳaқиқaт ҳaммaмиз учун aён бўлиши кeрaк, ҳушёрлик, oгoҳ бўлиб яшaш, бу бир кунлик ёки бир oйлик мaсaлa эмас, бaлки кундaлик иш, кундaлик aмaлий ҳaрaкaт бўлиши кeрaк. Муқаддас динимиз таълимотини ўрганар эканмиз, у кўз ўнгимизда доимо эзгулик, ватанпарварлик, тинчликсеварлик ва ҳушёрлик каби юксак фазилатларга чақирувчи, айни пайтда адоват, зулм, зўравонлик, бузғунчилик, бепарволик ва лоқайдлик, ватанга хиёнат каби қабиҳ ишлардан доимо узоқда бўлишга буюрувчи таълимот сифатида намоён бўлади.


ЕИИ билан чегаралар очилгач, Қирғизистон 8та назорат пунктидаги назоратни бекор қилади\n17:32 / 07.08.2015\nҚирғизистоннинг Евросиё иқтисодий иттифоқига қўшилишидан сўнг Қозоғистон чегарасидаги 8та назорат ўтказиш пунктида назорат ишлари тўхтатилади. Бу ҳақда давлат божхона хизмати раисининг биринчи ўринбосари Азамат Сулаймонов баёнот берди.\nҚирғизистоннинг ташкилотга аъзолиги ҳақидаги шартнома ўтган йилнинг декабрида имзоланган эди. У депозитарий томонидан тегишли протоколларни ратификация қилган охирги давлатдан нота олинган куни кучга киради. 5 август куни Қозоғистон шартномани ратификация қилиши билан у амалга киритилди.\nЭндиликда ташкилот қўмитаси ратификация ҳақидаги охирги нотани рўйхатга олиб, нашр қилиши кутилмоқда. Шундан сўнг чегаралар амалда очилиб, Қирғизистон ягона иқтисодий муҳитга киради. Шундан сўнг чегара пунктларидаги назорат функцияси бекор қилинади.\nҚозоғистон нотасининг оригинали кейинги ҳафта бошида Қирғизистон ТИВга етиб келиши кутилмоқда.


Мулоқотлар самараси – Сурхон тонги\nБош саҳифа / Жамият / Мулоқотлар самараси\nАвгуст 22, 2017\tЖамият Изоҳ қолдириш 250 Кўрилди\n“Халқ билан мулоқот ва инсон манфаатлари йили” Давлат дастури асосида жойларда бўлиб ўтаётган юзма-юз учрашувлар, жонли мулоқотлар сўзимизга далил бўла олади. Негаки, сайёр қабул жараёнларида аҳоли томонидан қилинаётган мурожаатлар барча бошқармалар, ташкилотлар раҳбарлари иштирокида ўрганилиб, аксарияти ўша жойнинг ўзида ечимини топмоқда.\nТегишли мутасаддиларга йўналтирилаётган мурожаатлар сарҳисоб қилиниб, уларнинг ижроси қатъий назоратга олинмоқда. Масаланинг нозик жиҳати шундаки, мурожаатлар оқимининг юқорилиги сақланиб қолмоқда. Бундан, жойлардаги маҳаллий раҳбарлар, депутатлар, мутасаддилар етарли даражада ўз вазифасига лойиқ иш юритмаяптилар, деган хулосага келиш мумкин. Ўз-ўзидан савол пайдо бўлади. Нега, “ўзини хон, кўланкасини майдон” санаётган айрим мутасадди раҳбарлар халқнинг дардини тингламаяпти? Бунга нима тўсқинлик қилаяпти? Шу ўтган қисқа давр мобайнида мамлакатимизда барча соҳаларда туб ислоҳотлар амалга оширилди ва бу жараён давом этмоқда. Аммо, нега айрим раҳбарлар ҳамон мудрашда давом этмоқда? Нега мурожаатларга ҳанузгача эътиборсизлик қилинмоқда?\nКуни кеча вилоят ҳокими Э. Турдимовнинг Жарқўрғон туманида бўлиб ўтган сайёр қабулига келган тумонат одамларни кўриб хаёлингиздан шундай фикр кечади. Сайёр қабул Жарқўрғонда уюштирилгани билан, вилоятнинг энг чекка туманларидан ҳам қабулга келганларни кузатиш мумкин. Вилоят ҳокимининг сайёр қабулига тумандаги “Гул ҳовуз” маҳалласидан келган онахон Бозоргул Усмонованинг қувончи чексиз:\n— Ўғлим Қулаев Акбар 10 йилдан бери ногиронлик туфайли ётиб қолган эди. Ногиронлик аравачасини сўраб, кўп жойларга мурожаат қилдик, аммо фойдаси бўлмади. Мана, бугун вилоят ҳокимининг ёрдами билан ўғлимга ногиронлик аравачаси берилди. Биз бундан беҳад миннатдормиз.\n— Термиз давлат университетининг инглиз тили факультетига ҳужжат топширган эдим. Тест синовида 155,5 балл тўпладим. Бу оддий контракт учун етарли бўлмади. 2,1 балл етмай қолди. Қўшимча контрактга тўлаш учун маблағимиз камлик қилгани туфайли “Халқ банки” нинг Қизириқ туман бўлимига мурожаат қилган эдик. Мурожаатимизни пайсалга солишди. Вилоят ҳокимига раҳмат! Масаламиз ҳал этиладиган бўлди. 16,5 миллион сўмлик кредит маблағини олишимиз учун вилоят марказий банки раҳбариятига кўрсатма берилди, — дейди Қизириқ туманидаги “Гулобод” маҳалласидан келган фуқаро Нодира Қурбонова.\n“Ширин сўз — жон озиғи,” дейди доно хал- қимиз. Ростдан ҳам, баъзан бир оғиз ширин сўз билан инсоннинг кўнгли тоғдек кўтарилади. Борди-ю, ширин калом, ширин муомала бўлмаса-чи, унда дунё неъмати одамга татимайди. Қўлингиздан келса, бировга яхшилик қилинг!\nКейинги Халқаро пресс клуб — Сурхондарёда\nФеврал 13, 2018\t2,959


Коронавирусга қарши курашишнинг шведча усулига ЖССТ баҳо берди\nКоронавирусга қарши курашишнинг шведча усулига ЖССТ...\n01.09.2020 11:27 0 2079\nКоронавирусга қарши курашишнинг шведча усули узоқ истиқболда бошқа мамлакатлар учун намуна бўлиши мумкин. ЖССТнинг махсус вакили Дэвид Набарро бу ҳақда баёнот берганини «Bloomberg» ёзмоқда.\nНабарро «швед модели» ўзаро ишончга қурилганини таъкидлади. Бошқа мамлакатларга қараганда Швеция ҳаракатланишга чекловларни оз қўллади. Ҳукумат швед халқига, халқ эса ҳукуматга ишонди — мамлакатнинг ютуғи шунда, деди мутахассис.\nCOVID-19дан ўлим ҳолатлари сони Швецияда қўшниларига қараганда кўп бўлди — ҳар 100 минг аҳолига 57 та ўлим. Бироқ июнь ойи охиридан янги касалланишлар ва ўлим ҳолатлари сони сезиларли қисқарди. Натижада Швеция соғлиқни сақлаш миллий агентлиги одамлар бир жойда тўпланиши учун белгиланган 50 кишилик лимитни 500 кишигача ошириш таклифини киритди.\nШвециядан фарқли равишда, касалланишлар авж ола бошлагани учун бошқа мамлакатлар чекловларни яна кучайтиришни бошлади.\nНабарронинг назарида иҳоталаш тизими бутун аҳоли, айниқса, камбағаллар ҳаёти, кичик корхоналар фаолиятини издан чиқарувчи бўлмағур восита.\nШунга қарамасдан, Швеция стратегияси танқидлардан қутулган эмас.\nУмео университети вирусолог-профессори мамлакатда коронавирус қурбонлари кўплигида ҳукуматни айблади.\n«Салкам 6000 нафар қурбон бердик. Катта авлодга хиёнат қилдик. Вирус тарқалишига диққатли бўлишимиз шарт, аммо соғлиқни сақлаш агентлиги буни истамаяпти», — унинг сўзларини келтирмоқда «Svenska Dagbladet».\nКоронавирус пандемияси даврида Швеция ҳукумати қаттиқ карантин қўлламади, одамларга ижтимоий масофага риоя этиш, имкониятга қараб масофадан ишлаш тавсия этилди. Мактаблар, болалар боғчалари, ресторанлар ёпилмади, фақат оммавий тадбирлар бекор қилинди.\nШвеция ЖССТ коронавирус COVID-19\nКоронавирус Кеча, 16:12\n#Афғонистон - 353


Бизнес учун хизматлар | GILDE\nБизнес учун хизматлар\n“Gilde.uz” юристлар жамоаси узоқ йиллардан буён Ўзбекистонда тадбиркорлик субъектларига сифатли юридик хизмат кўрсатиб келмоқда. Биз Сизга бизнесингизни қонуний бошқаришда ишончли ҳамкор бўламиз.\nЮридик шахс ва якка тадбиркорликни рўйхатдан ўтказиш\nМуайян бир ташкилий-ҳуқуқий шаклда бизнес юритиш, уни қандай ташкилий-ҳуқуқий шаклига кўра хусусиятлари ва нозик жиҳатларига эка. Бизнинг юристларимиз сизга ҳоҳишингиз ва бизнесингиз хусусиятларидан келиб чиққан ҳолда фирма ташкил этишингизга ёрдам беришади.\nКорхона фаолиятида турли ўзгаришлар бўлиши табиийдир. Баъзи ўзгаришлар амалга оширилганда давлат органларини тегишли тартибда хабардор қилиш қонунчиликда белгилаб қўйилган бўлиб, кўп ҳолатларда бунгдай хабардор қилиш ёки ўзгартиришни тегишли расмийлаштириш унутиб қолдирилади ва бу тегишли жавобгарликни келтириб чиқариши мумкин.\nКорхонани тугатиш унинг фаолиятини бошқа шахсларга ҳуқуқ ва мажбуриятларини ўтказмаган ҳолда тугатишни назарда тутади. Бу жараён корхонани очишдан кўра мураккаб бўлиб, кўп вақт ва меҳнат талаб қилади. Тугатишни бир неча таомиллар ўтказиш йўли билан амалга ошириш мумкин ва бунда малакали мутахассис ёрдамидан фойдаланиш тўғри бўлади.\nҚарзларни ундириш – қарзга оид низони қонун ҳужжатларига мувофиқ тартибга солишга қартилган хизматдир. Бу борадаги профессионал ёрдам қарзни ундиришга сарфланадиган вақт ва ресурсларни тўғри сарфлашга имкон яратиб, талабнома юборишдан тортиб қарздор мулкини реализация қилиш жараёнидаги иштироккача бўлган қора-тадбирларни ўз ичига олади.\nЎзбекистон Республикаси қонун ҳужжатларига мувофиқ айрим фаолият турлари ваколатли давлат органи томонидан берилган махсус рухсат – лицензия билангина амалга оширилади. Лицензия олишда малакали ёрдам унинг олиниши ва сарфланадиган ресурсларни тежашни кафолатлайди.\nКорхона фаолияти давомида қайта ташкил этишлар, алмашинишлар рўй беради. Бундай вазиятлар қуйидагилар: Корхона номини ўзгартириш; Устав фонди миқдорини ўзгартириш; Таъсисчилар таркибини ўзгартириш; Якка тартибдаги тадбиркорнинг гувоҳномасига ўзгартиш киритиш ва бошқалар\nКорхона-ташкилотни қайта ташкил этиш\nЮридик шахсни қайта ташкил этиш: қўшиб юбориш, бирлаштириш, бўлиш, ажратиб чиқариш ва қайта тузиш шаклида амалга оширилиши мумкин. Ушбу жараённи қонун ҳужжатларига мувофиқ расмийлаштириш жараён натижасини белгилаб беради. Бунда салбий ҳолатлар юзага келмаслиги учун мутахассис ёрдами талаб этилади.\nЖорий юридик хизмат кўрсатиш\nДоимий жорий юридик хизмат оддий ҳуқуқий маслаҳатдан тортиб корхона фаолиятини такомиллаштириш ва муаммоли вазиятларни ҳал этишга қартилган ҳуқуқий хизматларни ўз ичига олади. Малакали мутахассисларнинг корхонангизга доимий жорий юридик хизмат кўрсатиши корхона фаолиятининг қонун ҳужжатларига мувофиқ олиб борилиши, муаммоларнинг оптимал ечим топиши учун аниқ чора-тадбирлар амалга оширилиши имконини беради.\nХар бир корхона ўз фаолиятини амалга ошириш учун ишчи-ходимлар ёллайди ва улар ҳисобини юритади. Лекин доим ҳам кадрлар иш юритувини юридик жиҳатдан тўғри олиб бориш қийин. Шу хатоликлар корхона билан ишчи-ходимлар ва давлат органлари ўртасида низолар ва суд ишларигача олиб бориши мумкин.\nИнтеллектуал мулк ҳуқуқи объектлари муҳим моддий актив бўлиб, субъектга анчагина фойда келтиради. Шу сабабли баъзи инсофсиз рақиблар томонидан субъектнинг мутлоқ ҳуқуқлари бузилиши ҳолатлари учраб туради. Интеллектуал мулк ҳуқуқини тўғри рўйхатдан ўтказиш ва ҳуқуқ бузилиши ҳолатларидан ҳимоя қилишда профессионал юристларимиз сизга ёрдам беради.


18:45"Олд Траффорд"даги афсоналар тўқнашувидан фотогалерея 4 18:27Давид Сильва Қатарга кетади? 2 18:11"Манчестер Сити" Копа Америкада Аргентина терма жамоаси футболчисини кузатади 0 17:42Осиё футболи. Умар Абдулраҳмон яна терма жамоага қайтди 6 17:34Olamsport: Хабиб Ўзбекистонда UFC ўтказиш ҳақида, Маҳмуд Муродовнинг навбатдаги жанг санаси маълум 0 17:2330 май куни ҳакамлар билан навбатдаги очиқ мулоқот бўлади 18 16:59Элдор Шомуродов "Ростов" билан шартномасини узайтирди 22 16:49Виллаш-Боаш "Марсель" билан келишиб олди 1 16:39Голландияда ҳакам гол урди ва буни ҳисобга олди 12 16:38«Бунёдкор»: Академия жамоаси Грузияда 2 16:08Роналду киритилмаган OPTAнинг А Серия рамзий жамоаси билан танишинг 6 16:06"Сурхон" - "Қўқон-1912". Пенальти бормиди? 73 15:58Омар Моманидан янги карикатура: Мессини "эшак" тепди 24 15:46"Арсенал" ўйинчиларига Мхитаряннинг исми ёзилган либосларда чиқишларига рухсат берилмади 13 15:32"Рома" Де Росси билан қай тарзда ҳайрлашди? 6\nИспания терма жамоаси таркиби эълон қилинди 25


06 март 2021, Тошкент вақти: 11:00\nРоссиядаги “Мигом” пул ўтказиш тизими маҳкама томонидан банкрот, деб эълон этилиши ортидан¸ Ўзбекистон тижорат банклари 1 апрелдан бошлаб¸ Россиядаги ўзбек муҳожирлари орасида оммавийлашган "Золотая корона" ва CONTACT каби пул ўтказиш тизимларининг Ўзбекистондаги операцияларини тўхтатиши ҳақида гап-сўзлар пайдо бўлган эди.\nБу гаплардан бир ой ўтиб меҳнат мухожирларининг CONTACT тизими орқали юборган пулини Ўзбекистонда фақат битта банкдан олиш мумкинлигини аниқладик.\nТошкент вилояти ¸ Самарқанд ва Наманган шаҳридаги биз боғланган банкларнинг барчаси Россиядаги пул жўнатмалари билан шуғулланувчи “Русславбанк”нинг CONTACT тизими орқали юборилган пулни олиб эгасига етказиш каби ҳизматни амалга ошира олмаслигини билдирди.\nФақат Тошкентдаги "Капиталбанк"да CONTACT тизими орқали чет элдан юборилган пул жўнатмаларини олиш мумкинлииги билдирилди.\nРоссиядаги пул жўнатмалари билан шуғулланувчи “Русславбанк”нинг CONTACT тизими матбуот вакили Ансатасия Поздникова Озодлик билан суҳбатда Ўзбекистон Марказий банки қўйган талаб доирасида бу мамлакатга пул ўтказиш давом этаётганини айтди.\n- Ўзбекистонга пул ўтказмаларини "Капиталбанк"нинг Тошкентдаги асосий биносида ва вилоятлардаги бўлимларида олиш мумкин. Шу маънода Ўзбекистонга пул жўнатиш бўйича бизда муаммо йўқ, - деди “Русславбанк” вакили Поздникова.\nАйни пайтда Озодлик билан суҳбатлашган меҳнат муҳожирлари ўз пулларининг фақат битта туйнукдан олиниши қатор ноқулайликларни туғдирганини айтишди.\nРоссиянинг Красноярск шаҳрида ишлайдиган Асадулло Камолов ўзининг Бухоро вилояти Олот туманидаги яқинларига шу пайтгача "Золотая корона" ва CONTACT каби пул ўтказиш тизимларидан жўнатиб турганлигини айтар экан, янги ҳолат боис ундан пул кутаëтган яқинлари ноқулайлик билан юзлашганини таъкидлади:\n- Илгари Олот марказидаги банкдан бориб олишар эди. Ҳозир, масалан, мен учун ҳаражати оз бўлган CONTACT билан жўнатмоқчи бўлсам¸ пулни Тошкентдан бориб олишсин, дейишди. Олотдан Тошкентга боришнинг ўзи икки юз долларга тушади¸ дейди Асадулло Озодлик билан суҳбатда.\nАйни пайтда Тошкентдаги "Капиталбанк"нинг ўзини таништирмаган вакили бу муаммонинг вақтинча экаанини таъкидлади:\n-“Капиталбанк”нинг 13 филиали бор¸ шулардан олтитаси Тошкентда қолган еттитаси вилоят марказларида. Масалан, Олотдаги фуқаро бемалол бориб Бухоро шаҳридаги банкдан пулини олиши мумкин, дейди суҳбатдош.\nМеҳнат мухожири Асадулло эса ўз яқинларининг 100 км йўл босиб Бухоро марказига боришга ҳам қийналишини айтади:\n- Бундан атиги бир ой олдин қариндошлар пулни бемалол Олотнинг ўзида олаëтган эди. Энди сарсон бўлиб юришибди, дейди меҳнат муҳожири.\nАввалроқ, Ўзбекистон Марказий банки пул ўтказиш тизимлари устидан назоратни кучайтираётгани ва пул ўтказиш бўйича халқаро тизимлардан жиддий кафолат талаб қилаётгани ҳақида хабар қилган эдик.\nЎзбекистон Марказий банкининг Озодликка гапирган расмийларидан бири “ўзбек меҳнат мухожирининг пешона тери билан топган пулини товламачи банклардан ҳимоя қилиш” мақсадида қаттиқ талаблар қўйилаётганини айтган эди.\nБу аснода айрим банклар “Золотая корона”, CONTACT каби пул ўтказиш тизимлари билан ҳамкорликни тўхтатгани айтилди.\nОзодликка чоршанба куни маълум бўлишича Ўзбекистондаги “Ипак йўли”, “Турон банк”, “Ҳамкор” банклари эса “Золотая Корона” билан ҳам, CONTACT билан ҳам ҳамкорлигини тўхтатган.\nАйрим мижозлар Россиядан жўнатилган пулларни ушбу банклардан ололмаётганидан шикоят қилишди.\nЎтган йили Россиядан Ўзбекистонга пул ўтказмалари ҳажми 6 миллиард долларга яқинлаган эди.


Facebook ўз тарихидаги навбатдаги “рекорд”га яқин турибди - Халқ сўзи\nFacebook ўз тарихидаги навбатдаги “рекорд”га яқин турибди\n17:35 26 Июль 2018 Дунё\nFacebook ўз тарихида қатор рекордларни қайд этган, энди яна бирига яқин турибди, деб ёзади Bloomberg.\nКечаNASDAQ биржасида асосий сессия ёпилгандан сўнг Facebook акциялари қиймати 24 фоиз арзонлашиб кетди. Компания қарийб ўз бозор қийматидан 151 млрд. доллар йўқотди. Агар бугун биржа савдолари очилгандан кейин ҳам унинг қимматбаҳо қоғозлари нархи тушишда давом этса, бу Америка компаниялари тарихидаги капиталлашувнинг энг йирик пасайишига айланиши мумкин.\nҲозиргача бундай “натижа” Intelга тегишли бўлиб турибди. Ушбу компания 2000 йилда бир кунда 91 млрд. долларидан мосуво бўлганди.\nКомпания акциялари чораклик ҳисоботи эълон қилингандан сўнг туша бошлади. Бу инвесторларни ҳам ҳайрон қолдирди. Сабаби ўсиш сезиларли даражада секинлашган бўлса-да, даромадлар ҳеч қаерга йўқолиб қолмаганди. Бу ўз навбатида Цукербергнинг хазинаси бир кунда 17 млрд. доллар озайганини ҳам англатади.


Bentley компанияси Bentayga нинг биринчи махсус версиясини намойиш этди\n09:34 / 18.11.2015\nBentley компанияси Bentayga йўл танламасининг First Edition деб ном олган биринчи махсус версиясини тақдим этди.\nЙўлтанламас кузовида Британия байроғи туширилган логотип ҳамда 22 дюймли алюмин билан қопланган ғилдирак дискига эга бўлди.\nBentley Bentayga олти литрли W12 твин-турбо мотори билан жиҳозланган. У 608 от кучига эга. Двигатель ZF компанияси тақдим этган “олтиталик” автомат узайтиргичга эга. Йўлтанламас илк “юзталик”ка 4,1 сония вақт оралиғида эришади. Унинг максимал тезлиги соатига 301 км ни ташкил этади.\nBentayga First Edition йўлтанламасининг адади чекланган бўлиб, 608 нусхада чиқарилган. Унинг биринчи харидори Британия қироличаси Елизавете II бўлди. Маълум қилишганларидек, махсус версиянинг нархи 229 минг фунт стерлингдан (355 минг доллар) бошланади. Айни дамда барча автомобиллар сотилган.


Жаҳон қаҳва бозорида тебранишлар кузатилмоқда - Халқ сўзи\n14:32 05 Август 2020 Жамият\nХусусан, асосан Лотин Америкасида етиштириладиган Арабика қаҳваси (ушбу навли каҳва юмшоқ ва нозик таъмга эга, сезилар сезилмас нордон бўлиб, айниқса кафе ва ресторанларда машҳур) фючерслари Нью-Йорк фонд биржасида 2020 йил бошидан буён деярли 9 фоизга тушиб кетди.\nКўпинча эспрессо аралашмасида ёки тезкор қаҳваларда ишлатиладиган Робуста каҳва ловияси фючерслари Лондон фонд биржасида 3 фоизга арзонлашди. Вьетнамда кенг тарқалган бу нав Арабикага қараганда кучли ва аччиқ қаҳва ҳисобланади.\n"Интерфакс" таҳлилчиларига кўра, COVID -19 пандемияси ва шу билан боғлиқ чеклов чоралари, шу жумладан озиқ-овқат дўконларининг ёпилиши, қаҳва қаерда ва қандай шаклда истеъмол қилинишини ўзгартириб, талабни аниқ ҳисоблашни қийинлаштирмоқда. Шу билан бирга, жаҳон қаҳва бозори яна бир катта муаммога дуч келиши мумкин. Дунёнинг энг йирик қаҳва ишлаб чиқарувчиси бўлган Бразилияда жорий мавсумда мўл ҳосил йиғиб олиниши кутилмоқда. Бу қаҳва нархларининг тикланишига таҳдид солади.\nUSDA башоратига кўра, сентябр ойида 2011 йилдан бери биринчи марта қаҳва истеъмоли камаяди. Келгуси йилда у атиги 1,5 фоизга кўпайиши мумкин.


Алишер Қодиров давлат органларига мурожаат ўзбек тилида бўлиши кераклигини ... - UzNews.uz\n3 мая, 11:01 340 0\nАлишер Қодиров давлат органларига мурожаат ўзбек тилида бўлиши кераклигини таъкидламоқда\nИжтимоий тармоқларда муҳокамаларга сабаб бўлаётган тил масаласидаги йиғилиш акс этган видеолавҳа эълон қилинди.\nUzreport телеканали сўнгги кунларда ижтимоий тармоқ фойдаланувчилари ўртасида кенг муҳокама қилинаётган парламент Қуйи палатасида “Давлат тили ҳақида”ги қонун лойиҳасининг 12-моддаси муҳокамаси акс этган видеолавҳани эълон қилди.\nУнда депутатларнинг мазкур ҳужжат лойиҳасини иккинчи ўқишда кўриб чиқиш жараёнида узоқ баҳсга киришганликларини кўриш мумкин. Натижада лойиҳа қабул қилинмай, муҳокамаси учинчи ўқишга қолдирилган.\n“Миллий тикланиш” ДП раҳбари Алишер Қодиров бу масалада партия таклифини ҳимоя қилар экан, жумладан, шундай дейди:\n– Биз Давлат тилининг нуфузини кўтармоқчимиз. Ҳеч кимни камситаётганимиз йўқ. Қонунда ҳам Конституциямизда ҳам мулоқот тили сифатида ҳамма ўз тилини сақлаб қолиши белгилаб қўйилган. Лекин жаҳон ҳамжамиятида қўлланилаётган умумэътироф этилган норма сифатида ўз тилини ҳурмат қилишдан қочмайлик. Дунёда кўп давлатларда ўзининг тилида мурожаат қилишни талаб қилиб қўйган. Чунки тилни сақлаб қолиш бу давлатнинг асосий мавзуси. Давлат тили эса ҳар қандай давлатнинг энг асосий қадрияти ҳисобланади.\nШунингдек, муҳокамада Қуйи палата депутати Шуҳрат Бафаев ҳам ўз муносабатини билдириб, бундай ўзгаришларга эҳтиёж йўқлигини таъкидлаган.\nМазкур модданинг Қонунчилик палатаси Фан, таълим, маданият ва спорт масалалари қўмитаси томонидан таклиф қилинаётган таҳририда:\n– Жисмоний ва юридик шахсларнинг давлат органлари ва давлат муассасалари, уларнинг мансабдор шахсларига давлат тилида ва бошқа тилларда мурожаат қилиш ҳуқуқи таъминланиши;\n– жисмоний ва юридик шахсларнинг мурожаатларига жавоблар мумкин қадар мурожаат этилган тилда баён қилиниши назарда тутилган.\n12-модданинг “Миллий тикланиш” ДП фракцияси томонидан таклиф этилган таҳририда эса:\n– бошқа тилларда мурожаат қилинган тақдирда мурожаат матнининг давлат тилига таржимаси илова қилиниши шартлиги;\n– жисмоний ва юридик шахсларнинг мурожаатларига жавоблар давлат тилида баён қилиниши назарда тутилган.


Трамп халқаро ёрдам ҳажмини камайтирмоқчи\n11:40 / 16.03.2017\nАҚШ президенти Дональд Трамп халқаро ёрдам ажратиш ҳажмини камайтириш ниятида эканини маълум қилди. Бу ҳақда Оқ уйнинг маъмурий-бюджет бошқармаси директори Мик Малвейни хабар қилди, деб ёзмоқда РИА «Новости».\n«Президент хорижда камроқ ва бизнинг мамлакатимизда кўпроқ пул сарфлаши ҳақида маълум қилди. Шунинг учун биз бу сиёсатни амалга оширганимизда, хорижий ёрдам каби нарсалар қисқаради», - дея айтиб ўтди Малвейни АҚШнинг 2017 йилга мўлжалланган бюджети “хомаки” нусхаси тақдимотида.\nШунингдек Малвейнининг журналистларга маълум қилишича, улар «давлат департаменти бўйича кескин қисқартиришнинг гувоҳига айланадилар». Унинг сўзларига кўра, Оқ уйда Давлат департаментининг муҳим дипломатик функцияларини қисқартиришдан ҳимоя қилишган, деб ҳисоблашмоқда.


Уханликлар ёппасига коронавирусга тест топширади\n30 октябр 2020, Тошкент вақти: 07:34\nДўкондан қайтаётган уханлик киши, 2020 йил 4 апрели.\nCOVID-19 вирусининг дунёдаги илк ўчоғи бўлган Хитойнинг Ухан шаҳрида, расмийлар талабига кўра, барча турғунлар ёппасига коронавирусга тест топширади. Бу ҳақда Reuters агентлиги ўз манбаларидан олинган маълумотларга таянган ҳолда хабар қилади.\nУханда 11 миллион киши истиқомат қилади. Оммавий ахборот воситалари хабарларига кўра, шу кунларда ўтган бир ой ичида илк маротаба коронавирус инфекциясини юқтириб олиш билан боғлиқ янги ҳолат аниқланган, яна 10 кишида хасталик аломатларсиз кечаётгани маълум бўлган.\nШу йил январь ойи охирида Уханда коронавирус тарқалиш хавфи важидан карантин жорий қилинган. У икки ой давом этган. Апрель ойи бошидан Уханда ҳаракатланишга ҳамда шаҳардан чиқишга рухсат берилган.\nЭпидемия чоғида Уханда COVID-19 вирусига чалиниш билан боғлиқ 50 мингдан зиёд ҳолат қайд этилган, қарийб 4 минг киши қурбон бўлган.\nАҚШ ва Ғарб давлатлари тахминича, Хитой расмийлари хасталар сонига оид ҳақиқий статистикани яширган бўлиши мумкин. Пекин бу айбловларни рад этиб келмоқда.


Россиянинг Олтой вилоятидаги Зарин туманида яшовчи аёл қўзиқорин териш мақсадида ўрмонга кириб, адашиб қолди. У ўрмондан чиқиш йўлларини қидириб, ботқоққа ботган ва икки кун мобайнида ботқоқда ёрдам кутган, деб хабар берди “Gazeta.ru” нашри.\n“Қўзиқорин териш мақсадида аёл 8 май куни ўзи яшайдиган аҳоли пунктидан қарама-қарши томонга кетган ва натижада адашиб, ботқоққа ботиб қолган. У ФВВ ходимлари томонидан қутқарилган”, деб маълумот берди ФВВ вакили. Айни пайтда аёл касалхонага ётқизилган, соғлиги яхши, ҳаёти хавф остида эмас.


НАЖОТ ФАРИШТАСИ Шунингдек\nГлавная / Шунингдек / НАЖОТ ФАРИШТАСИ\nҚарийиб 40 йил соғлиқни сақлаш тизимида ҳалол ва виждонан меҳнат қилган олий тоифали стоматолог шифокор Назира опа Абдуллаева ҳам шу қадим тупроқ фарзанди. Соёт қишлоғидаги “Гулис-тон” касалхонаси (ҳозирги ҚВП)да ёшга доир пенсияга чиққунга қадар ишлади.\n... 1969 йили нафақат туманимизда, балки республикамизда ҳам таниқли 4-мактаб битирувчиларидан бир гуруҳи олийгоҳларда ўқишни давом эттириш учун пойтахтга йўл олишади. Улар орасида кўҳликкина, ёшгина лавҳамиз қаҳрамони Назира ҳам бўлиб, келажакда ҳозирги Тошкент тиббиёт академиясида ўқиб, шифокорлик касбини эгаллашни орзу қилган эди. Талабаликнинг олтин давр-лари, профессор-ўқитувчиларининг илмий маърузалари, курсдошлар билан баҳсга тўла мунозаралар, эсдаликка тушган суратлар бир пастда умрнинг ўчмас лаҳзаларига айланди...\n1974 йилда қўлига шифокорлик дипломини олган Назира яна қадрдон қишлоғига қайтади. Уни “Гулистон” касалхонасига ишга қабул қилишади. Ўшандан буён қанча сувлар оқиб ўтди, бир-бирини қувиб йиллар ортда қолди. Назира опа қадрдон жамоасида қадр топди, эътибор топди. Муҳими қўли енгил шифокорлигидан ҳамқишлоқларининг ҳурмат-эътиборини қозонди. Каттаю кичик опани нажот фариштасига қиёс қилишади. Чунки кимки, оғир дард чекса, кўзига дунё қоронғу бўлиб, ҳеч нарса татимайди. Ана шундай лаҳзаларда албатта, докторлар сизнинг ёнингизда ҳозиру нозир.\nНазира опа бахтли оила соҳибаси ҳамдир. Фарзандлари, келинлари ва набиралари ардоғида шодон ҳаёт нашидасини сурмоқда. Гоҳида ёшлик, талабалик даврларини қўмсабми, далага чиққанини, оппоқ-оппоқ, лўппи-лўппи пахталар терганини ўзи ҳам сезмай қолади. Ишонасизми – ҳар куни 80 килограммдан!\nҲалоскоримиз, нажоткоримизни яқинлашиб келаётган тиббиёт ходимлари куни билан муборакбод этамиз. Ҳамиша бахтимизга омон бўлинг, опажон! Кўзингиз нам, қўлингиз дард кўрмасин асло!\nСоёт қишлоғидаги Н.Кубро МФЙ истиқомат қилувчи уй бекаси.


Дэвид Бекҳэм ўз клуби учун майдон қурдиради\n18:04 / 25.03.2016\nМашҳур собиқ футболчи Дэвид Бекҳэм компанияси Майамидан ер майдони сотиб олди. Бу ерда Шимолий Америка футбол лигаси (MLS)да иштирок этиши мўлжалланган клуби учун майдон қурилиши режалаштирилган. Бу ҳақда ESPN хабар тарқатган.\nБекҳэм ўз клубига асос солиши ҳақида 2014 йилнинг апрелида маълум қилган. Ўшанда спортчи бу лойиҳага ҳамкорлари билан биргаликда 125 миллион доллар сарфлашга тайёр эканини ҳам билдирган эди.\nАввалига Майами шаҳри ҳокимияти таклиф этилган ҳудудни “номуносиб” деб баҳолаб, қурилишга қарши чиқди. Лекин декабрда футболчи 25 минг кишини сиғдира оладиган арена қурилишига рухсат берувчи ҳужжатни қўлга киритди.\nМанбага кўра, Майами-Бич яқинида сотиб олинган майдоннинг кенглиги 2,43 гектардан иборат.\nҚурилиш ишлари бошланиш санаси ҳали маълум қилинмаган.


Стоп-Кокцид 1л | Апиценна Узбекистан\nБош саҳифа → Маҳсулотлар каталоги → Стоп-Кокцид 1л\n1. Стоп-кокцид® 2,5% (Stop-coccid 2,5%) – халқаро патентланмаган номи: толтразурил.\n2. Дори шакли: орал равишда қўлланилувчи эритма.\nСтоп-кокцид® 2,5% 1 мл таркибида таъсир этувчи моддаси сифатида: толтразурил – 25 мг, ёрдамчи моддалари сифатида эса: триэтаноламин ва макрогол 400 мавжуд.\n3. Дори воситаси ташқи кўринишига кўра сариқ рангли шаффоф ёки салгина опалланувчи суюқлик.\nДори воситасининг яроқлилик муддати ишлаб чиқарувчининг очилмаган ўрамларида сақланганда ишлаб чиқарилган санасидан бошлаб – 3 йил, флакони очилгандан сўнг кўпи билан - 60 кун.\nЯроқлилик муддати тугаган Стоп-кокцид® 2,5% дори воситасини қўллаш тақиқланади.\n4. Дори воситаси дастлабки очиш назоратили бурама қопқоғи бўлган полимер флаконларга 10, 100 мл, 1 л дан ёки полимер канистраларга 5 ла дан қадоқланади. Сиғими 1 л дан кам флаконлар доналаб картон пачкаларга жойланади. Ҳар бир истеъмол ўрами қўллаш бўйича йўриқнома билан таъминланади.\n6. Стоп-кокцид® 2,5% болаларнинг қўли етмайдиган жойда сақланади.\n9. Стоп-кокцид® 2,5% триазинтрионлар гуруҳидаги кокцидиозга қарши дори воситаларига мансуб.\n10. Дори воситаси таркибига кирувчи толтразурил, паррандаларда паразитлик қилувчи барча ҳужайралараро ривожланиш босқичидаги (мерогония ва гамогония) кокцидияларга (эймериялар), шу жумладан Eimeria acervulina, Eimeria brunetti, Eimeria necatrix, Eimeria mitis, Eimeria adenoides, Eimeria meleagrimitis, Eimeria anceris, Eimeria truncate, шунингдек бошқа кокцидиозга қарши дори воситаларига барқарор кокцидияларга нисбатан кенг кўламдаги кокцидиозга қарши таъсирга эга.\nТолтразурилнинг таъсир механизми нафас ферментларини блоклаш ва митохондриялар ҳамда кокцидий ядроларини бўлиниш жараёнларини шикастлашга асосланади. Толтразурил макрогаметоцитлар шаклланиш жараёнини бузиб, паразитни ҳалок қилади.\nДори воситаси перорал юборилгандан сўнг толтразурил секин сўрилади ва ошқозон-ичак трактининг шиллиқ ва шиллиқ ости қаватларига кокцидиозга қарши таъсир қилади. Толтразурил паррандалар организмидан асосан ўзгармаган ҳолатда, шунингдек метаболитлар кўринишида тезак билан ажралади.\nСтоп-кокцид® 2,5% организмга таъсир этиш даражасига кўра кам хавфли моддаларга мансуб (ГОСТ 12.1.007-76 бўйича хавфлиликнинг 4-синфи).\n11. Стоп-кокцид® 2,5% бройлер-жўжаларга, таъмирдаги ёш жўжаларга, курка, ғоз ва ўрдакларга тўшамалардаги кокцидийлар таркиби юқори даражага етганда (10 – 20 минг./грамм), шунингдек паррандаларда касалликнинг клиник белгилари намоён бўлганда кокцидиозларни даволаш ва олдини олиш мақсадида қўлланилади.\n12. Стоп-кокцид® 2,5% наслли паррандаларга, 16 ҳафталикдан катта таъмирдаги жўжаларга қўлланилмайди.\n13. Дори воситаси тухум қўювчи паррандаларга, дори воситаси тухумда тўпланиши сабабли қўллаш тақиқланади.\n15. Стоп-кокцид® 2,5% паррандага икки кун давомида ичимлик суви билан 1 кг парранда вазнига 7 мг толтразурил (таъсир этувчи модда бўйича) ҳисобидан берилади (28 мл дори воситасини 100 кг парранда массасига), бу эквивалент равишда:\n- 1 л ичимлик сувига 1 мл дори воситасини ташкил қилади, уни 48 соат давомида паррандага ичирилади\n- 1 л ичимлик сувига 3 мл дори воситасини икки кун давомида кунига 8 соатдан ичирилади.\nОғир ҳолларда даволаш курси 5 кундан сўнг такрорланади.\nСтоп-кокцид® 2,5% билан даволаш даврида паррандаларга фақат таркибида дори воситаси мавжуд бўлган сув берилади.\nДори эритмаси ўзининг таъсирини 48 соат давомида сақлаб қолади. Чўкмалар ҳосил бўлганда эритмани қўллашдан олдин яхшилаб чайқатилади.\n16. Стоп-кокцид® 2,5% дори воситаси ушбу йўриқномага мувофиқ қўлланилганда одатда қўшимча ҳолатлар ва асоратлар кузатилмайди.\n17. Доза ошириб юборилганда паррандаларда иштаҳа пасайиши, сувга эҳтиёжнинг камайиши ва вазн йўқотиш кузатилиши мумкин.\n18. Стоп-кокцид® 2,5% кокцидиозга қарши бошқа дори воситалари билан бир вақтда қўллаш тавсия этилмайди.\n19. Дори воситасини дастлабки қўллаш вақтида ва уни бекор қилинганда алоҳида таъсирлар аниқланмаган.\n20. Дори воситасини қўллаш схемалари бузилишига йўл қўйилмайди, чунки бу унинг таъсирчанлигини пасайтириши мумкин. Навбатдаги доза ўтказиб юборилганда уни тезда айнан шу доза ва схема бўйича такрорланади.


23 январ 2021, Тошкент вақти: 16:13\nМ.Йўлдошевнинг маълум қилишича, фильм Петропавловск вилояти телевидениеси билан ҳамкорликда ишланган. Уни суратга олишда Фарғона вилояти ҳокимлиги ҳам маълум миқдорда маблағ ажратган. Бироқ фильм учун кетган харажатларнинг асосий қисми тадбиркор ҳисобидан қопланган.\nТадбиркорнинг айтишича, бу фильмни яратишдан мақсад ёш авлодни Ватанни севиш руҳида тарбиялаш, уларда ватанпарварлик туйғуларини шакллантиришдир.\nТақдимот маросимига, асосан, Иккинчи жаҳон уруши иштирокчилари таклиф этилди. Тақдимотда қатнашган Маъруфжон Абдураҳмоновнинг сўзларига қараганда, фильмда М.Топиволдиев ҳақида ҳикоя қилинар экан, у Иккинчи жаҳон уруши қаҳрамони, дея таништирилади. Ҳолбуки, бундай унвон йўқ.\nМ.Йўлдошевнинг таъкидлашича, фильмни суратга олиш ишлари 2003 йил декабрь ойида тўлиқ якунланган. Қўшни Қирғизистондаги телевидениелар бу фильмни бир неча марта намойиш этган. Бу ҳужжатли асарнинг намойиши жорий йилнинг июль ойида Беларусда ҳам ўтказилиши режалаштирилган. Лекин фильмни Ўзбекистон телеэкранларига чиқаришга ҳозирча рухсат этилмаётир.\nТадбиркорнинг қўшимча қилишича, фильмнинг русча ва ўзбекча вариантлари билим юртларида, ҳарбий қисмларда, шунингдек, Беларуснинг Ўзбекистондаги дипломатик ваколатхонаси ёрдамида бир неча маданий марказларда намойиш этилмоқда.\nТақдимотнинг яна бир иштирокчиси, Славян маданият марказининг Фарғона бўлими раиси Михаил Хорохориннинг билдиришича, М.Йўлдошев ушбу фильмни яратиш жараёнида маблағ томондан анча қийналган. Унинг меҳнати маҳсули Ўзбекистонда расман тан олинмаётгани эса тадбиркорни янада қийин аҳволга қолдирмоқда.\n“Икки юрт фарзанди" ҳужжатли фильми яшаши керак. Биласизку, Собир Раҳимов ҳам Улуғ Ватан уруши давридаги ягона ўзбек генерали эди. Энди эса уни тарғибот қилманглар, ахир у совет генерали-ку, деганга ўхшаш гаплар чиқяпти. Ҳозир тарихдан давримиз учун маъқул бўлган фактларнигина қолдириш жараёни кетяпти. Лекин тарихий фактлар қайсар бўлади, уларни сохталаштириш доимо салбий натижа биланг якунланади. Уларни бошқа талқинда бериш мумкиндир, бироқ фактнинг ўзи ҳақиқат сифатида қолади”, - деди М.Хорохорин.\nУнинг айтишича, Славян маданият марказининг Фарғона бўлими ушбу фильмни иложи борича кўпроқ мактабларда намойиш этилишини таъминланишига ҳаракат қилади. Зеро, бугунги авлод ҳақиқий тарихни билиши лозим.


ОЧЛдаги ўринлар сони камлигига клубларимиз айбдор! / CHAMPIONAT.asia\nОЧЛдаги ўринлар сони камлигига клубларимиз айбдор!\n28 ноя 15:30\nКелинг, аввал бир нарсага ойдинлик киритиб олайлик. Осиёда ОЧЛ ўринлари УЕФА каби жамоаларнинг кўрсаткичига қараб эмас, ПФЛ ва унинг жамоалари инфратузилмасига қараб тақсимланади.\nБунда асосий эътибор ТВ, маркетинг, мухлисларнинг ташрифи ва чипта сотувидан тушадиган даромад, маҳаллий ОАВ, футболчиларнинг клуб билан тузган профессионал шартномаси ва унга амал қилиш мажбуриятлари, 3 йиллик бизнес дастур ва мавсумдаги ўйинлар сони.\nҚатар ва БААга биздан кўп ўрин берилганидан мухлисларимиз норози бўлаётган бир пайтда на ОАВ, на клублар бунга муносабат билдиришмади. Чунки ҳаммамиз билиб турибмиз-ки, айб аввало ўзимизда. Юқоридаги критерияларнинг қай бири Қатар ва БААдан устун? Соғлом каллада, соғлом фикр юритамиз. Бизнинг "Спорт ТВ" БААнинг "Дубай Спорт"идан зўрми? Бу биринчи савол. Иккинчиси, қайси клубнинг расмий дўкони бор? Учинчисига ўтамиз: Мухлисларнинг ташрифи 2013 йил 35% тушиб кетди. Давом этаман, маҳаллий ОАВ арабларга солиштирганда тезкорми? Кейингиси футболчиларнинг профессионал шартномаси. Ҳар йили 70%га яқин футболчиларнинг маоши насия бўлади. Қайси клубда 3 йиллик бизнес дастур бор?\nМен сизларга бир нарсани айтаман, буни ПФЛ ҳам яхши билади, аммо чора кўрмайди. Бизда 3 йил аввал 3та клуб тузган бизнес планни қолган 11та жамоа олиб, клуб ва шаҳар номини ўзгартириб қўйиб, ОФКга тақдим этганлар, кечирасиз-ку, у ерда аҳмоқлар ишламайди. 14та бизнес дастурдан 10таси бир хил бўлганидан кейин бизга 1та ўрин ҳам кўп. Бизнинг клубларимиз сохталикдан қоча олмаяпти, буни кўриб турган ПФЛ эса уларга жиддий чора кўраётгани йўқ. "Қизилқум"даги фаолиятим давомида росманасига ҳаракат қилдим, профессионал тарзда ОФК талабларини бажаришга, лекин у ерда бунга бўлган қизиқиш йўқ эди. "Машъал" ва "Андижон" барибир олий лигадан тушиб кетяпмиз-ку қабилида иш тутишган. "Пахтакор", "Бунёдкор", "Локомотив" ва "Насаф"гина бу борада жиддий ишладилар. Лекин уларнинг ҳам бизнес дастурларида ўхшашлар бўлган. Энди топ клубларимиз шундай қилганидан кейин... Қолган клубларимизга ОЧЛ сўраган ҳужжатларни профессионал тарзда адо этишдан манфаат йўқ. Тўғри-да, улар ОЧЛ йўлланмаси учун курашмайдилар, нима ҳам қилади овора бўлиб.\nТВдан бошқа барча муаммони ПФЛ қаттиққўллик билан бартараф этиш имконига эга. Лекин Магометов ва унинг жамоаси буйруғига клубларимиз амал қилишмайди. Уларга кун ўтса бўлгани. Яқинда ПФЛ клубларни лицензиялаш жараёнини ўтказди. Лицензиялашда ҳам клублар бир-биридан кўчирмачилик қилишган. Иккинчи синф ўқувчиларига ўхшайди бизнинг жамоалар. Энг қизиғи шундаки, 14та клубдан камида 10тасида бу ишлар билан матбуот котиблари шуғулланади. Матбуот котиби бу ишга ҳеч қачон профессионал ёндоша олмайди. Ахир у журналист бўлса. Тўғри, баъзи клуб матбуот котиблари аллақачон бирон-бир бошқа бўлим раҳбари бўлиш даражасига чиқишган, аммо бундайлари нари борса иккита.\nАгар биз ҳам ишларни БАА ёки Қатарга ўхшаб профессионал тарзда йўлга қўйиб олсак, бемалол 4та ўрин учун кураша оламиз. Керак бўлса, стадионларнинг сифати ҳам квоталарни тақсимлашда катта роль ўйнамайди. Ўйлаяпсизки, 4та ўринга эга чиққан Эроннинг стадионлари зўр деб. "Озоди" стадионига бир боринг, бизда ундай стадион қолгани йўқ. Сабои Қум шаҳрига борсангиз, битта ҳам 4 юлдузлик меҳмонхона мавжуд эмас. Лекин "Саба Баттери" ОЧЛ йўлланмасини қўлга киритса, уй учрашувларини бемалол қабул қилади. Боиси стадион расво бўлгани билан иш тўғри йўлга қўйилган.\nЮқоридаги критериялар асосида ОФК мамлакатларга қуйидагича балларни қўйган. Унга кўра Ўзбекистон 9-ўриндан жой олди. 2013 йил якунларига кўра финалда "Пахтакор" - "Бунёдкор" ўйнаган тақдирда ҳам, бизга бериладиган ўринлар бундан кўп бўлмасди.\nП.С: Ироқ ва Қувайт эса бу жадвалда очко жамғаргани ҳақида маълумот йўқ.\nМиржалол Қосимов айтган "қон қуйиш" нафақат МТЖда, балки ПФЛ ва клубларда ҳам амалга оширилиши керак.


Мушук ва итнинг қочиши интернетда хитга айланди (ВИДЕО) - www.Voydod.net\nМушук ва итнинг қочиши интернетда хитга айланди (ВИДЕО)\nУй ҳайвонларининг топқирлиги Интернет фойдаланувчиларининг вақтиничоғ қилди.\nИнтернет қаҳрамонига айланган мушук ва ит хўжайини ҳайвонларнинг ёпиқхонадан чиқишни қандай уддалаётганини билиш учун хонага видеокамера қўйишга қарор қилади. Маълум бўлишича,бу жараённи мушук бошқариб турар экан. У панжаси билан эшик тутқичини бурашга уринади, ит эса унингҳаракатларини кузатиб туради. Анча-мунча уринишдан кейин эшик очилади. Мушук итни чиқариб юборади ва кетиданўзи ҳам чиқади.


Омина онамиз ҳақларида\n00:00 / 25.08.2010 | eski savollar | 4187\nШайх Ҳазратлари. Рамазон ойи муборак болсин! Савол: Пайгамбаримиз с.а.в. оналари ҳақларига истигфор сорашга Аллоҳдан изн сораганларида, Аллоҳ изн бермаган, лекин қабрларини зиёрат қилишга руҳсат берган. Истигфор сорашга Аллон нима сабабдан изн бермаган? Жавоб учун олдиндан катта раҳмат. Аллоҳ рози болсин!\nПАЙҒАМБАР СОЛЛАЛЛОҲУ АЛАЙҲИ ВАСАЛЛАМ ОНАЛАРИ ҚАБРИНИ ЗИЁРАТ ҚИЛГАНЛАРИАбу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам оналарининг қабрини зиёрат қилдилар. Ўзлари йиғладилар, атрофидагиларни ҳам йиғлатдилар. Кейин: «Роббимдан у(онам)га истиғфор айтишга изн сўрадим, изн берилмади. Унинг қабрини зиёрат қилишга изн сўрадим. Изн берилди. Бас, қабрларни зиёрат қилинглар. Чунки, у, албатта, охиратни эслатади», дедилар».Муслим, Абу Довуд ва Насаий ривоят қилган.Пайғамбаримиз соллаллоҳу алайҳи васалламниг оналарига истиғфор айтишга изн сўраганлари фарзандлик бурчларини чуқур ҳис қилганликларидандир. Изн берилмагани эса, У зотнинг оналари Омина бинти Ваҳбнинг Исломдан олдин ўлиб кетганларидир. Истиғфорнинг шарти Исломдир. Шунинг учун Исломда ўтган ота-оналарга фарзандлари истиғфор айтсалар яхши бўлади.Пайғамбаримиз соллаллоҳу алайҳи васалламниг оналари қабрини зиёрат қилишга изн сўраганлари, зиёрат қилиб йиғлаганлари ва ўз атрофидагиларни йиғлатганлари ҳам фарзандлик бурчларини чуқур ҳис этганларидандир. Бундан ҳамма фарзандлар ўрнак олишлари керак.Аҳли сунна ва жамоа уламолари Пайғамбаримиз соллаллоҳу алайҳи васалламниг оналари жаннатидир. Чунки у киши аҳли фитратдир. Аҳли фитрат жаннати бўлишида шубҳа йўқ, дейишади.\nСийдик ва нажосат теккан гиламда намоз ўқиш\nБир қассоб 1000тадан ортиқ жонлик сўйса бўлмайдими?\nТелефондаги компасга қараб намоз ўқиш


"Янгиер"нинг тақдири шу кунларда ҳал бўлади / CHAMPIONAT.asia\n"Янгиер"нинг тақдири шу кунларда ҳал бўлади\nКеча сайтимиз орқали биринчи лига иштирокчиси "Янгиер"нинг молиявий муаммолари туфайли иккинчи босқич ўйинларида иштирок эта олмаслиги тўғрисида хабар бергандик.\nБу борада айни дамда "Янгиер" раҳбариятида мехнат қилиб келаётган Эркин Давлатов билан сҳбатлашганимизда, ҳақиқатдан ҳам жамоанинг бугунги кунда моддий жиҳатдан анча қийналиб қолганлигини ва иккинчи босқичга ҳали бери футболчиларни йиға олишмагани айтганди. Шу боис "Янгиер"нинг иккинчи босқичда иштирок эта олмаслиги тўғрисида раҳбарият ПФЛга ёзма равишда хабар берганини таъкидлаганди.\nБугун эса ишончли манбаларнинг айтишларича "Янгиер"да юзага келган муаммо бартараф этилади ва жамоа иккинчи босқичда ҳам иштирокини давом эттирадиган бўлиб турибди. Вазиятга жиддий ёндошиб, яна клуб вакиллари билан боғланишга уриндик.\n"Ҳозирча бунга бирон-бир изоҳ беришга қийналаман", - дея гап бошлади жамоа бошлиғи Ғофур Раҳмонов. Очиғи, ушбу масала ҳамон очиқ турибди. Лекин ПФЛга бу борада огоҳлантириш хати берганмиз. Улар ҳам амалий ёрдам берамиз жамоани иштироки учун дейишган. Менимча бу ҳайит байрамидан сўнг аниқ бўлса керак. Яхшиси, яна бир-икки кундан сўнг хабарлашайлик" дея холатга қисқача изох бериб ўтди Ғофуров.\nШу кунгача "Янгиер"ни бошқариб келган Хайрулла Абдиев яқинда "Чуст-Пахтакор" бошқарувини қўлга олди. Шунингдек жамоа сафини кўплаб футболчилар тарк этиб улгурган. Шундай экан, иккинчи босқичга пухта тайёргарлик кўрмаган "Янгиер" қайси футболчилар хизматидан фойдаланади? Бош мураббийлик кимнинг гарданига юклатилади? Шу каби саволлар юзга келмоқда. Бизга маълум бўлишича "Гулистон" захирасида қолиб кетаётган ва ёшлар жамоасидаги бир қатор футболчилар "Янгиер"га ўтказилиши режалаштирилмоқда. Яна ким билади дейсиз. Воқеалар ривожини кузатамиз.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Югуришнинг 8 фойдаси\t10:21, 20 сентябрь\t1. Юрак ҳамда қон-томир тизими учун фойдали. Мунтазам югуриш бу аъзоларнинг янада мустаҳкам ишлашига ёрдам беради. 2. Қоннинг кислород билан тўйинишига кўмаклашади. Жисмоний машқларни бажаришга кўниккан инсоннинг юраги камҳаракат кишиникига қараганда кўпроқ қон ҳайдайди. Қон айланиши тезлашса, организмга кислород ҳам кўпроқ келади. 3. Асабийлашишга қарши самарали восита. Шифокорларнинг таъкидлашича, тушкунлик ва чарчоқдан халос бўлиш учун тер тўкиш лозим экан.\n4. Организмнинг эндорфин гормонини ишлаб чиқаришига ёрдам беради. Бу гормон кайфиятингизнинг кўтаринки бўлишига хизмат қилади. 5. Ақлий фаолият яхшиланади. Ёлғизликда югуриш кўпгина масалаларга ечим топиш учун қулай фурсат саналади. Очиқ ҳавода югурилса, организм кислородга тўйинади, мия ҳужайралари ҳам фаоллашади. 6. Мунтазам югуриш иммунитетни яхшилайди, чунки қон таркибида эритроцит ва гемоглобин миқдори ошади. Шунингдек, қонда холестерин камайиб, очлик ҳисси йўқолади ҳамда овқат ҳазм бўлиши яхшиланади. 7. Куннинг исталган вақтида югуриш имкони бор. Эрталаб қонда гормонлар кўпайган бўлади, жисмоний машқ эса танани қизитиб беради. Кечки пайт югурганда эса кун давомида тўпланган чарчоқ ва асабийликни қувиш, тинч уйқуга эришиш мумкин. 8. Олимлар томонидан югуриш давомида зарарланган жигар ҳужайраларининг тикланиши исботланган. Шунингдек, буйраклардаги зўриқиш бартараф этилади, уларнинг фаолияти яхшиланишига туртки бўлади.\nНеврозга саримсоқ ва ўрикнинг данаги шифо Қайси ёшда қандай текширувлардан ўтиш керак?\nУйқусизлик соғлиққа зарар! Мана бунинг 6 исботи Кўнгил айнишининг 10 сабаби


Австриялик полициячи ирқчилик ва исламофобияда айбланди | Azon.uz - Ахборот-таҳлилий портал\nАвстриялик полициячи ирқчилик ва исламофобияда айбланди\n676 20:30 08.11.2018\nАвстрияда полиция ходими маҳаллий ёш муслималарга қарши ирқчилик кайфиятида бўлганликда айбланмоқда.\nЗобитнинг айтишича, Вена халқаро аэропортида 20 нафар ёш қизлар паспорт назоратидан ўтаётган бўлган.\nГуруҳ аъзоларидан бири бўлган Асмо Айяднинг “Анадолу” агентлигига маълум қилишича, улар Истанбул ва Кападокия сафаридан қайтаётган бўлганлар. Шу пайт паспорт назорати бўйича полиция ходими гуруҳнинг иккита ўранган аъзосидан “Истанбулда сизни мажбуран турмушга беришмади-я?” деб киноя қилган.\nАсмонинг айтишича, улар офицер билан гаплашмоқчи бўлишган, бироқ у суҳбатлашишдан ва ўзининг нишон рақамини беришдан бош тортган ва ҳаттоки гуруҳ аъзоларидан бирига таҳдид ҳам қилган.\n“Офицернинг сўзларида ирқчилик ва камситиш бор эди. Бу шунчаки гап ёки ҳазил эмас эди”, деди у.\n“Менинг бу ердаги мақсадим ноқонуний ҳаракатларга эътиборни тортиш. У дўстларимга айтган сўзлари, қўпол муомаласи, суҳбатлашишдан ва унинг нишон рақамини беришдан бош тортганлиги қонунга хилоф эди”.\nУшбу ёш қизлар ирқчилик ва исламофобик кайфиятдаги муомалага қарши жиноий иш қўзғатмоқчи бўлишяпти.\nПолиция вакили Ёҳан Баумслагер воқеа текширилишини ва зобитнинг ирқчиликка оид гаплари ҳақида саволлар берилиши мумкинлигини билдириб ўтди.\n2481 11:30 01.04.2020\n350 15:40 11.03.2020\n1247 18:00 14.01.2020\n1388 15:30 10.12.2019\n455 20:00 23.10.2019\n1233 11:12 20.06.2019


ЕИ вакиллари Тошкентда инсон ҳақларини муҳокама қилмоқда\nПрезидент Каримов йил бошида Брюсселга қилган сафари чоғида ўзбекистонликлар ҳуқуқлари билан боғлиқ вазиятни яхшилаш ваъдасини берган эди.\n23 июн куни Европа Иттифоқи вакилларининг Ўзбекистон ҳукумати билан инсон ҳуқуқлари борасида икки кунлик сўзлашувлари бошланди. Тошкентда Европа Иттифоқининг тўрт нафар вакили Ўзбекистон расмийлари билан учрашувдан аввал маҳаллий ҳуқуқ фаоллари билан учрашди.\nПайшанба куни Европа Иттифоқи вакилларининг ўзбекистонлик уч нафар ҳуқуқ фаоли билан учрашуви 2 соату 45 дақиқа давом этди.\nУчрашувда қатнашган Ўзбекистон мустақил ҳуқуқ ҳимоячилари ташаббус гуруҳи раҳбари Суръат Икромовга кўра, ЕИ вакиллари диний эътиқоди учун қамалган маҳбуслар, қамоқхоналардаги қийноқлар, сўз эркинлиги ва болалар меҳнати муаммолари билан қизиққанлар.\n- Бутун Ўзбекистондаги инсон ҳуқуқлари борасидаги аҳволни билишни исташди. Асосан диний эътиқод билан қамалганлар, қийноқлар масаласи билан қизиқишди. Болалар меҳнати, сўз эркинлиги ва бошқа социал масалаларда саволлар бердилар. 2 соату 45 минут ичида иложи борича ҳаммасини бирма-бир, галма-галдан гапириб бердик,- дейди ҳуқуқ фаоли.\nС. Икромовга кўра, ЕИ вакиллари Ўзбекистондаги вазиятдан яхши хабардорлиги, бироқ қўшимча маълумотлар олиш истагида экани ҳақида гапирганлар.\n- Булар фақат бизларнинг билганларимизни айтишни сўрашди. Бу ердаги аҳволни сўради. Улар ҳаммасидан жуда яхши хабардор. Бизларнинг ахборотларни кўп эшитаркан интернет орқали, бошқа орқали. Ўзи билганини сўради, лекин бир хил саволларига биз жавоб бера олмадик. Масалан, болалар касалликлари борасида, медицинага оид мавзулар. Биз тўғрисини айтдик, ҳуқуқ ҳимоячиси, нодавлат ташкилотларнинг аъзоларидан ҳеч ким бу нарсани ўрганмаган. Буни очиқ айтдик,- дейди С. Икромов.\nШунингдек, ҳуқуқ фаоллари ЕИ вакилларидан Ўзбекистон расмийлари билан учрашувида Қозоғистондан экстрадиция қилинган 28 қочқин билан боғлиқ вазиятга ҳам эътибор қаратишларини сўраганлар.\n- Охирида булар “Мана ҳозир ҳукумат вакиллари билан учрашамиз. Шу учрашувда нималарни гапиришимизни истайсизлар?” деганда, мен Қозоғистон экстрадиция қилган қочқинлар борасида гапирдим. “Биз экстрадиция қилинган 29 қочқин тўғрисида маълумот ололмаяпмиз. Ҳукумат бекитаяпти, қаерда ушлаб турганини. Бундан ташқари адвокатлар қўйилмаяпти. Суд очиқ бўлишига шубҳамиз бор. Анча йилдан бери бўлаяпти бунақа нарса. Агар буларни айтиб судларни очиқ қилиб қўйсанглар, хурсанд бўлардик” дедим.\nЕИ вакилларининг Ўзбекистон Омбудсмени Сайëра Рашидова, Ўзбекистон Инсон ҳуқуқлари миллий маркази раҳбари Акмал Саидов ҳамда Ўзбекистон Ташқи ишлар вазирлиги расмийлари билан учрашиши режалаштирилган.\nКеча Human Rights Watch ташкилоти Европа Иттифоқи вакиллари Тошкентда Ўзбекистон ҳукумати билан инсон ҳуқуқлари борасида ўтказадиган сўзлашувларида қамоқда қолаётган ҳуқуқ фаоли Норбой Холжигитовнинг тақдирини кун тартибидаги асосий масала сифатида кўтариши лозимлигини таъкидлаган эди.\nHRW Европа Иттифоқини Ўзбекистон ҳукумати билан инсон ҳуқуқлари масаласида приципиал бўлишга ва қамоқда қолаëтган барча ҳуқуқ ҳимоячиларини озод қилишда қатъий туришга чақирди.\nHRW ҳозирги пайтда Ўзбекистонда ўз касбий фаолияти учун қамоқ жазосини ўтаётган 13 нафар ҳуқуқ ҳимоячиси (Солижон Абдураҳмонов, Аъзамжон Фармонов, Нозим Исоқов, Ғайбулло Жалилов, Алишер Кароматов, Жамшид Каримов, Норбой Холжигитов, Абдурасул Худойназаров, Ғанихон Маматхонов, Ҳабибулло Оқпўлатов, Йўлдош Расулов, Дилмурод Саидов ва Аъзамжон Турғунов) номини келтирди.\nЕИ вакилларининг Ўзбекистон ҳукумати билан инсон ҳуқуқлари борасида икки кунлик сўзлашувлари Ўзбекистон расмий матбуоти орқали ёритилганича йўқ.


Black Shark дегани – фақат смартфон эмас: Xiaomi геймерлар учун махсус повербанк чиқарди! - Terabayt.Uz\nБу илова WhatsApp’ни тахтдан ағдарди!\nApple ходими ҳали чиқмаган iOS 14 тизимли iPhone’ни икки биткоинга сотди! (+«жонли» видео)\nНақ 120 ваттлик симли ва 60 ваттлик симсиз қувватланувчи илк смартфон «жонли» видеода!\nGoogle чўчиб қолди: у АҚШ ҳукуматидан Huawei учун афв сўраяпти!\nRedmi K30 Pro нархига бош директор аниқлик киритди – афсуски, бу хушхабар эмас...\nGalaxy S20 Ultra автономлик тестида iPhone 11 Pro Max’ни зўрға енгди, лекин ғолиб – бултурги флагман!\nHuawei'нинг энг қиммат смартфонини арзонроққа харид қилинг!\nMWC 2020'нинг энг яхши смартфони номи маълум қилинди\nАКТ вазирлигига саволларингизни тармоқлардаги расмий саҳифа ва каналлари орқали беринг!\nApple уларнинг iPhone ишлатишини қатъиян тақиқлаган!\nBlack Shark дегани – фақат смартфон эмас: Xiaomi геймерлар учун махсус повербанк чиқарди!\n«Хитойча Apple» геймерлар учун Black Shark бренди остида махсус смартфонлар чиқариб келаётганидан хабарингиз бор. Жумладан, уларнинг сўнггиси – Snapdragon 855 Plus базасидаги Black Shark 2 Pro ўйинбоп смартфони AnTuTu’да 500 000 дан ошиқ натижа кўрсатиши тақдимотда алоҳида таъкидланган, лекин...\nЎҚИНГ: Xiaomi барчани лақиллатган экан – иккита янги флагмани бенчмаркда «қовун туширди»!\nXiaomi ушбу бренд маҳсулотларини кенгайтиришга қарор қилди: унинг геймерофонлари учун махсус геймпаддан ташқари, энди махсус ташқи аккумулятор ҳам қўллаш имкони туғилди.\nЯнги намойиш қилинган Black Shark повербанки 10000 мА/соатлик ток сиғимига эга бўлиб, қурилмаларни 18 ваттлик қувват билан зарядлашга қодир. Унинг корпусида иккита стандарт USB ҳамда битта замонавий USB Type-C порти мавжуд.\nТаъкидланишича, ушбу повербанк Xiaomi Black Shark 2 Pro флагманини 30 дақиқада 43 фоизгача қувватлай олади.\nЎҚИНГ: Смартфон ва ноутбукни нотўғри қувватлаяпсиз, буни биласизми?\nДевайснинг устки томонида унинг қуввати ҳолатини кўрсатувчи LED-индикатор жойлашган.\nУшбу ташқи аккумулятор чиндан ҳам геймерларга мосланган: унинг ичида қизиб кетишдан ҳамда қисқа туташувдан ҳимояловчи воситалар ҳам ўрнатилган. Унинг нархи 17 АҚШ долларига тенг, аммо савдога чиқарилиш вақти ҳозирча айтилмаган. Terashop.uz интернет-дўконимизда эса 195 000 сўмдан бошланувчи турли повербанкларни сотиб олиш имкони бор.\nЎҚИНГ: Алданиб қолманг: ноутбукни очмасдан батареясини текшириш усуллари\n#Xiaomi #аккумулятор #повербанк #Xiaomi Black Shark\nApple бош акционери ҳам, ниҳоят, Samsung тугмачали телефонини ташлаб iPhone олди, лекин...\nSamsung ҳамёнбоп Galaxy M31’ни тақдим этди: қаранг-чи, «мегамонстр» дейишга арзирмикан?\nЯширин селфи-камерали илк смартфон атиги 5 дақиқада 50% қувват олади!\nЭнг арзон Redmi смартфони – энди атиги 70 доллардан!\n«Сайёрамиздаги энг қудратли смартфон» AnTuTu’да салкам 621 000 балл олди!


21 январ 2019, Тошкент вақти: 17:31\nСамарқандда ҳайдовчи билан ЙПХ ходими муштлашди\nСамарқанд вилоятининг Ургут шаҳрида йўл ҳаракати хавфсизлиги инспектори ва “Нива” машинаси ҳайдовчиси дўппослашаётгани видеоси ижтимоий тармоқда тарқалди.\nСамарқанд вилоятининг Ургут шаҳрида йўл ҳаракати хавфсизлиги инспектори “Нива” машинаси ҳайдовчиси билан муштлашаётгани акс этган видео ижтимоий тармоқларда тарқалди. Видеотасвирда шахси номаълум милиция ходими бир неча ҳамкасби ва бошқалар қуршовида ёши кексароқ кўринган ҳайдовчига куч қўллаб, уни ерга ётқизишга уринаётгани, ҳайдовчи ҳам бўш келмай милиция ходимини оёғидан кўтариб, унга қўл кўтараётганини кўриш мумкин.\nОзодлик мухбирининг аниқлашича, ҳодиса 5 май куни Ургут шаҳри марказида бўлган.\nВоқеа гувоҳларидан бирининг Озодликка айтишича, йўл ҳаракати хавфсизлиги инспекторлари “Нива” машинаси ҳайдовчисини тўхтатишганида икки ўртада жанжал келиб чиққан.\n- Соат тушдан кейинги 2 лар эди. ГАИ ходимлари отаси тенги одамни тўхтатишган. Ўртада жанжал чиқади. Шу орада милиция ходимларидан бири отахонни елкасидан қисиб, ерга йиқитмоқчи бўлади. Отахон ҳам анча бақувват экан, бўш келмади. Энг қизиғи ГАИ ходимлари ва одамлар ҳаммаси томошабин бўлиб қараб тураверди. ГАИ ходимларига қоида бузарларни аниқлаш ваколати берилган, лекин ҳайдовчига куч қўллашга уларни ҳаққи йўқку, айниқса отаси тенгги одамга, - деди исми сир қолиши шарти билан Озодликка гапирган ургутликлардан бири.\nЙўл ҳаракати хавфсизлиги инспекторлари “Нива” машинаси ҳайдовчисини тўхтатишганида, инспектор ва ҳайдовчи ўртасида жанжал келиб чиққан.\nОзодлик ҳодиса юзасидан Ургут тумани Йўл ҳаракати хавфсизлиги бўлимига боғланди.\nУргут ЙҲХБси мулозими ҳайдовчи милиция ходимига қаршилик қилгани ва милиция ходимига қўл кўтарганини айтди.\n- Бу масалани муҳокама қилдик. Ҳайдовчини инспектор тўхтатганида ҳайдовчилик гувоҳномасини беришдан бош тортган, милиция ходимига қўл кўтарган. Ҳайдовчи хато қилганини тан олди ва ГАИ инспекторларидан кечирим сўради, - деди Ургут ЙҲХБси мулозими.\n"ГАИ инспекторларидан кечирим сўрагани" айтилган ҳайдовчи билан боғланишнинг имкони бўлмади.\nЎзбекистонда йўл ҳаракат хавфсизлиги инспекторлари ва ҳайдовчилар тортишаётгани акс этган видеолар ижтимоий тармоқда аввал ҳам тарқалган.\nЎтган йили Жиззахда милиция формасидаги кишининг аёлни сочидан тортаётгани акс этган видео Озодликда эълон қилингач, милиция ходими устидан маъмурий иш очилиб, ишдан бўшатилган эди.\nИжтимоий тармоқда тарқалган видеолар орасида милиция ходимларининг ҳақ-ҳуқуқлари камситилаëтганига оидлари ҳам бор.\nЎтган ҳафта Facebook саҳифасининг "Водители Ташкента" гуруҳида тарқалган видеода пойтахтнинг Сергели мавзесида ҳайдовчи йўл ҳаракати инспекторини ҳақоратлаётганини кўриш мумкин.\nЎзбекистонда йўл ҳаракати хавфсизлиги соҳасида юзага келувчи муносабатлар 1999 йил август ойида қабул қилинган Ўзбекистон Республикасининг "Йўл ҳаракати хавфсизлиги тўғрисида"ги қонуни билан тартибга солинади.\nТошкентдаги Инсон ҳуқуқлари ташаббус гуруҳи раҳбари Сурат Икромов Ўзбекистонда бу қонун қоғозда қолиб, йўл ҳаракати хавфсизлигида “Жунгли қонуни” ҳукмрон эканини айтади.\n- Бу ҳаммаси ГАИ тизимининг қанчалар коррупциялашгани билан боғлиқ. Милиция қонунга амал қилмайди, ҳайдовчилар ҳам амал қилмайди. Ким зўр бўлса, йўл шуники. Таниш-билишчилик. Ҳайдовчи бўш келса милиция талашини билади ва ўзини зўр қилиб кўрсатишга уринади. Оқибатда мана шундай холатлар келиб чиқади. ГАИни вазифаси бор ҳайдовчини масъулияти бор, ҳар икки тараф шунга амал қилса, ҳаммаси қонун доирасида бўлса бунақа жанжаллар бўлмасди. Афсуски қонунларга амал қилинмайди, "Жунгли қонуни" ҳукмрон йўл ҳаракатида, - дейди Сурат Икромов.\nЎтган йил июл ойида Ўзбекистон президенти Шавкат Мирзиёев ҳукумат мажлисида мамлакат Йўл ҳаракати хавфсизлиги тизимини қаттиқ танқид қилган ва хизмати фаолиятини тубдан қайта кўриб чиқишни тайинлаган эди.\nМирзиёев Озодликни Ўзбекистонга таклиф қилди (ВИДЕО)


Достон Турсунов Япониядаги фаолиятини давом эттирадими ёки...\n29 ноябрь, 2019, 06:52\nҲамюртимиз Достон Турсуновнинг Япония чемпионатида кўрган-кечирганлари.\nАста-секин жорий йил ҳам поёнига етиб бормоқда. Бундай паллада эса бир қанча миллий биринчиликларда ҳам мавсум тугамоқда. Биз эса бундай пайтда хорижда ўйнаётган легионерларимизнинг қандай иштирок этганига кўпроқ аҳамият қаратамиз ва улар ҳақида кўпроқ ёритишга ҳаракат қиламиз. Масалан, яқинда Япония чемпионати ҳам ўз якунига етди. Хабарингиз бўлса, бунгача кун чиқар юрт мамлакатида ўзбекистонлик Фозил Мусаев фаолият олиб бораётганди. Бу йил эса Японияда тўп сураётган ҳамюртларимиз яна биттага кўпайди. Жорий йилнинг бошларида фарғоналик ҳимоячи Достон Турсунов Япония Жей-2 лигаси вакили «Ренофа Ямагучи» жамоаси аъзосига айланганди. Унинг дастлабки мавсуми эса ёмон ўтмади. Ҳамюртимиз ўз клуби сафида чемпионатда 16 та учрашувда иштирок этди. «Ренофа» эса 22 та клуб орасида 47 очко билан 15-ўринни банд этди. Умуман айтганда, 24 ёшли футболчимиз Япония чемпионатида ўзини йўқотиб қўйгани йўқ.\nДастлабки мавсум қандай ўтди?\nДарҳақиқат, ҳамюртимиз учун жорий мавсум муҳим аҳамиятга эга эди. Чунки у илк бор хорижда легионер мақомида тўп сурди. Боз устига футболи анча ривожланган ва қитъамизда энг кучлиларидан бири ҳисобланган Япония чемпионатида тўп суриш осон эмас. Гарчи у Жей-2 лигасида тўп сурган бўлса-да, барибир у ердаги рақобат, футболнинг сифати ва яна бошқа жиҳатлар бўйича ҳам анча-мунча чемпионатлардан устун туради. Шу сабабли Достон Турсунов Японияда ўтказган дастлабки мавсуми ҳақидаги таассуротлари билан ўртоқлашди.\n- Биласиз, фаолиятим давомида мен биринчи марта легионер сифатида хорижда ўйнадим, - дея гап бошлади, ҳамюртимиз. – Айниқса, Япония чемпионатида илк бор тўп сурдим. Бемалол айта оламанки, легионер сифатидаги дастлабки мавсумимдан ажойиб таассуротлар қолди. Бу ерда ўйнаб ўзим учун кўп нарсаларни ўргандим. Тан оламан, ростдан ҳам Япония чемпионати кучли экан. Тўғри, мен Жей-2 лигасида иштирок этдим. Шунга қарамай, Жей-1 чемпионатидан кўра бу ерда ўйинлар кўп бўлади. Чунки биз иштирок этаётган чемпионатда жами 22 та жамоа бор ва ҳаммаси бўлиб 42 та ўйин ўтказилади. Айнан мана шундай ўйинлар орқали ўзим футболчи сифатида анча шаклландим деб айта оламан. Шу билан бирга чемпионатни ҳам кўтаринки кайфиятда якунлаб олдик.\n«Ренофа Ямагучи» жамоасининг муҳим аъзоларидан бирига айлана олган Достон Турсунов юқорида у Японияда ўтказган дастлабки мавсумидаги таассуротлари билан ўртоқлашди. Бизни эса бир нарса қизиқтирмоқда: ҳамюртимиз яна «Ренофа Ямагучи» учун ўйнашда давом этадими ёки клубини алмаштиришга аҳд қилганми? Ушбу масала бўйича Турсуновнинг жавоби шундай бўлди:\n- Тўғрисини айтадиган бўлсам, кейинги йил учун ҳали режаларимни аниқлаштириб олганим йўқ. Чунки Японияда мавсум энди тугади. Аммо шуни айтишим керакки, менинг «Ренофа Ямагучи» билан яна бир йиллик шартномам бор. Яширмайман, агар менга яна таклифлар бўлса кўриб чиқаман. Энди таътилга чиқдик. Мана шундай пайтда ҳаммасини яна яхшилаб ўйлаб кўраман. Агар менга нисбатан бирор-бир клубнинг қизиқиши бўлса ҳам буни декабрь ойида эшитсак керак. Аммо «Ренофа» билан икки йилга шартнома тузганман ва унинг яна бир йили бор.\nТурсуновга нима ёқди?\nДостон Японида ўзига яраша қизиқарли ҳолатларга ҳам гувоҳ бўлди дейиш мумкин. Юқорида ҳам унинг ўзи у ердаги мавсуми яхши ўтганини айтди. Умуман олганда, футболчимиз учун айнан қандай ёқимли жиҳатлари билан эсда қолган бўлиши мумкин? Бунга унинг ўзи шундай деди:\n- Албатта, юқорида айтиб ўтганимдек, Япониядаги дастлабки мавсум давомида ўзим учун ёқимли хотиралар ҳам қолди. Масалан, у ерда барча жамоалар бир йил давомида бир хил темпда бўлишади. Яъни, ҳамма иштирокчилар тенг кучли савияли, у қадар катта ўзгаришлар бўлмайди, кимдир фаворит ёки аутсайдер ролида бўлмайди. Қолаверса, клубга янги келган футболчи ёки мураббийга ҳар доим етарли даражада имконият берилар экан. Шуниси ҳам менда яхши таассурот қолдирди, - деди Достон.\nТерма жамоага чақирилмай қўйгани хусусида\nШунингдек, Достон Турсунов Вадим Абрамов миллий термага келгунга қадар собиқ мураббий Эктор Купер пайтида доимий равишда бош жамоамизга чақирилиб турди. Ўқув-йиғинлари, ўртоқлик ва расмий баҳсларда Турсунов ҳам терма жамоага таклиф қилинарди. Гарчи расмий учрашувларда майдонга тушмаган бўлса-да, унинг қандайдир сифатлари Куперга ёқарди. Аммо Вадим Абрамов терма жамоамизга бош мураббий бўлгач, Достонни умуман чақирмай қўйди. Ўз навбатида футболчи ушбу вазиятга ўз муносабатни билдириб ўтди.\n- Тўғри, ҳар бир футболчини Ўзбекистон миллий терма жамоада ўйнагиси ва ёрдам бергиси келади. Албатта, аргентиналик мураббий Эктор Купер ишлаган даврда доимий равишда терма жамоа билан бирга бўлдим. Қолаверса, гол ҳам уришга эришдим. Ўз ўрнида Куперга миннатдорчилик билдираман. Чунки у менга мана шундай имконият берди, шунинг учун у кишига раҳмат. Агар Вадим Абрамов мени ҳам термага чақирса бор кучим билан ёрдам беришга ҳаракат қиламан. Чақирмаса яна ўз устимизда ишлашда давом этамиз.\nСуперлигамиз ҳақида қандай фикрда?\nЎзбекистон чемпионатидаги ўйинлари орқали ўсишга эришган ҳамюртимиз бугунги кундаги Суперлигамизни ҳам кузатиб бораётгани аниқ. Шу сабабли Турсунов бу борада ўз фикрлари билан ҳам ўртоқлашди.\n- Менимча, Суперлигамиз ўсишга эришди. Мавсум яхши суръатларда ўтди десам бўлаверади. Масалан, Жиззахнинг «Сўғдиёна» жамоаси доимий равишда пастки ўринларда, лигада жон сақлаб қолиш учун курашарди. Бу йил эса учинчи ўрин учун жиддий кураш олиб боряпти. Умуман олганда, клубларимизда ўзига яраша ўсишлар сезиляпти. Бу эса албатта чемпионатга ҳам яхши таъсир кўрсатади.


Муаммонинг ечими - Hidoyat.uz\nАсосий саҳифа Мақолалар Муаммонинг ечими\nШогирдлар доимо ҳаётда бирор-бир қийинчилик ёки муаммоларга дуч келганларида албатта устозлардан унинг ечимини сўрашади. Устозлар эса, ўқиган, билган ва тажрибаларидан ўтказган ишларини мисол қилиб, шогирдларининг муаммоларини ҳал бўлишига ёрдам берадилар.\nШогирдлардан бири ишларидан сиқилиб, муаммолари кўпайиб кетганлиги учун устозидан ечим сўраб ҳузурига борибди. Устоз унга: “Болам бундай ҳолларда Аллоҳ таолога тасбеҳ айт ва кўзларингни юмгин. Дунёни унитиб, бутун оламнинг Подшоси бўлган Аллоҳ таоло билан боғлан”, дебди. Шогирд уйга қайтиб, устознинг айтган насиҳатига амал қилибди.\nШогирд тасбиҳ айтиб, кўзини юмиб олганида дунёни унитиб, Аллоҳнинг қадарига рози бўлиш, сакинат ва хурсандчиликни ҳис этибди.\nКейин билса, устозининг айтганлари Қуръон ва суннатда бор экан. Аллоҳ таоло: “Бас, улар айтаётган нарсаларга сабр қил. Роббингга қуёш чиқишидан олдин ва ботишидан олдин тасбеҳ ва ҳамд айт. Шунингдек, кечанинг бир қисмида ва кундузнинг атрофида ҳам тасбеҳ айт. Шоядки рози бўлсанг”, деган. (Тоҳа сураси 130-оят)\nШунингдек, Аллоҳ таоло Набий соллаллоҳу алайҳи васалламга сиқилган ва қийналган вақтларида тасбеҳ айтишаг буюрган экан. “Албатта, Биз уларнинг айтаётганларидан сенинг дилинг сиқилишини яхши биламиз. Бас, Роббинг ҳамди ила тасбеҳ айт ва сажда қилгувчилардан бўл”. (Ҳижр сураси 97 ва 98-оятлар)\nШундан сўнг шогирд айтадики, қачонки менга ғам-ғусса ёки бирор-бир муаммо рўбаро бўлса, мен уни сабабини билмайману лекин, дарров кўзимни юмаманда Субҳаналлоҳи вабиҳамдиҳини сокинлик ва фикр юритиш ила айтавераман. Шунда Аллоҳ таоло ғам-ғуссамни хурсандчилик ва нурга айлантиради. Чунки бундай пайтда кўзимни юмиб тасбеҳ айтишимнинг мақсади шуки, мен дардимни барча ғайбларни билувчи бўлган ва барча мулкларниг Молики бўлган Зотга айтаман. У эса, Раҳимдилларнинг энг Раҳимдили ва сўрасанг сени ташлаб қўймайдиган Зотдир.\nАзиз дўстларим! Аниқ биламанки сизларда ҳам менга ўхшаш холат бўлиши аниқ. Сиз ҳам ушбу гўзал ва осон ечимдан фойдаланинг. Албатта хурсанд ва баҳтли бўласиз.\nМанбалар асосида Тошкент шаҳаридаги “Шайх Зайниддин” жомеъ масжиди имом хатиби Абдурахманов Яхё\n2019 йил – “Фаол инвестициялар ва ижтимоий ривожланиш йили”